text:
Tá føroyskir politikarar vóru um at vera til reiðar at leggja uppskotið um eina stjórnarskipan fyri løgtingið í 2011, bakkaðu teir aftur í seinastu løtu.
Danska løgmálaráðið hevði skrivað eitt notat: ein føroysk stjórnarskipan má vera innan karmarnar í grundlógini.
Síðani hava serliga Tjóðveldi og Sambandsflokkurin givið hvørjum øðrum skuldina fyri, at arbeiðið datt niðurfyri.
Fimm ár eru gingin, og arbeiðið at gera eina stjórnarskipan fyri Føroyar er uppafturtikið. Men danska stjórnin hevur ikki broytt hugsan. Bæði undanfarni forsætisráðharri, Helle Thorning-Schmidt, Socialdemokraterne, og sitandi forsætisráðharri, Lars Løkke Rasmussen, Vinstri, eru ógvuliga avgjørd: Ein føroysk stjórnarskipan má vera innanfyri karmarnar í grundlógini.
Ríkisfelagsskapurin riggar í fleiri førum væl, men arbeiðið við eini stjórnarskipan er tekin um, at tað eru nakrar álvarsligar ósemjur í ríkisfelagsskapinum, sum kunnu gerast avgerandi fyri felagsskapin.
- Tað er trupult at semjast um fleiri grundlógir í ríkinum, tí síggi eg nógvar trupulleikar fyri framman, sigur Uffe Østergaard.
Lesið longri samrøðu í blaðnum


c: text/html

text:
Tá freistin at søkja stuðul úr Granskingargrunninum var úti í hesi vikuni, vóru 42 umsóknir komnar inn. Tað eru væl fleiri enn í fjør, tá talið var 26, tað lægsta í nógv ár. Metið var í 2014, tá 48 umsóknir komu inn, skrivar gransking.fo.
24 kvinnur og 18 menn standa sum verkætlanarleiðarar í umsóknunum. Hetta er á leið sama býti, sum undanfarin ár.
Helmingurin av umsóknunum er til ph.d. verkætlanir. Hinar eru til aðrar styttri ella longri verkætlanir.
Umsóknir eru bæði frá føroyskum og útlendskum granskarum. Flestu umsóknirnar eru frá føroyingum, ið búgva í Føroyum ella uttanlands, men eisini eru umsóknir frá útlendingum, ið búgva í Føroyum, og frá útlendingum, ið ikki búgva í Føroyum.
Kelda: gransking.fo

robotstxt: allowed

filter: keep


text:
Røðan og heilsanin frá Runavíkar kommunu til Almannaverkið.
Sum lundi á jólanátt
tórbjørn jacobsen
Tað er ikki gerandiskostur, at almennir stovnar lata skrivstovur upp í Eysturoy. Økið, vit nú eru stødd í, er somikið ungt sum býur í Føroyum, at almennar tænastur, sum finnast í Klakksvík, á Tvøroyri og serstakliga í Tórshavn, ongantíð funnu slóðina hendanvegin. Vøksturin hevur harvið ikki staðið á almennum beinum, men á persónligari uppdrift og vinnumøguleikunum, sum eru so sjálvsagdir, serliga í mun til havið, á hesum sjáldsama góða fjørði.
Peningaumskipan – umfordeiling – er ikki bara eitt fyribrigdi í hinum sosiala elevatorinum, hon kann eisini vera eitt geografiskt fyribrigdi, har peningur verður slúsaður úr trivaligum vinnuøkjum inn í almenna geiran, sum í flestu førum fyri tað nógva reiðrast í høvuðsborgum, eisini í okkara føri. Og í dag kunnu vit bara staðfesta, at á leið 80% av útflutningi landsins verður framleiddur í økinum eystanfyri Sundalagið, og í seinastuni av fyritøkum aðrar staðir í landinum, sum eru í ogn hjá feløgum í eystara partinum av landinum. Samstundis kunnu vit staðfesta, at ongin exportfyritøka er til í høvuðsstaðnum longur. Soleiðis koma og fara javnvágirnar í samfelagnum frá tíð til aðra.
Peningaumskipan er gandalykilin í tí slagi av vælferðarskipan, sum vit ynskja á okkara leiðum, og sum er vorðin politiska kreddan í Norðurlondum, og eftirhondini hava flestu politisku flokkar, høgru- og vinstrumegin, sætta seg við, at tað sterkasta samfelagið er har sum javnin er mestur, ella so umfatandi sum til ber, uttan at samfelags- og vinnumekanismurnar annars verða forðaðar í at virka í friði og náðum samsvarandi teimum ásetingum, ið settar verða.
Almannaráðið, Almannaverkið og kommunurnar virka sum transformarar í vælferðarsamfelagnum. Flyta skattakrónurnar kring um í skipanini, fyri at fáa sosialu lyftuna longur upp, og fyri at ongin skal detta niður ímillum meskarnar í samfelagsglúpinum. Hesi seinastu nógvu árini eru hesir spennbroytlar vorðnir alt heitari og kostnaðarmeiri. Um tað eru reellar fyri- og umsitingarligar metingar ella politiskt ryggleysir reyðmaðkar, sum eru orsøkin til ein stúttan og støðugan vøkstur á hesum økinum, er ikki gott at vita, men tey sum varða av samfelagsbúskapinum mega allatíðina hava sær fyri eyga, at javnvágirnar ikki støkka skeiva vegin. Tað er okkurt mark fyri, hvat samfelagið tolir av umskipan, tí tað er nú einaferð soleiðis, at ein og hvør brúkt króna einaferð frammanundan tí hevur verið ein forvunnin króna. Multiplikatorkvotienturin er ymiskur frá skipan til skipan, men ein króna er framvegis ein króna, brúkt ella forvunnin. Tú kanst javna eitt samfelag sterkari, men skilir man ikki hvar toleransan í javnvágunum gongur, so ber tað heilt væl til at javna eitt samfelag út av ørvarendanum og heimskortinum, somikið er roynt áður, enntá í Europu.
Tað var fyrrverandi danski forsætisráðharrin Anker Jørgensen, sáli, sum einaferð segði - hetta var í sambandi við, at ein nýggjur sosialur stovnur byrjaði sítt virksemi - at ein átti at hugsa seg um túsund ferðir áðrenn slíkt hendi, at nýggir stovnar komu í stropa, tí onki var vísari enn tað, at niðurlaðaður bleiv hann ongantíð aftur, líkamikið um brúk var fyri honum ella ikki. Hetta fer ofta at snúgva seg um vunnin rættindi, sum hildið verður fast um, hóast tað kann koma fyri, at onki rationale er í aktuellu støðutakanini. Besta og mest groteska dømi um gøllhaldanina av vunnum rættindum, er frá prentarunum í Stóra Bretlandi. Stríðsárini fingu teir inn í sáttmálan, at lønt vakt skuldi vera á tekjunum á prentsmiðjunum allan sólarringin, allar dagar í árinum, soleiðis, at hesar kundu boða kammirátunum niðari í bygninginum frá týskum bumbuálopum, táið tey komu. Bretar og teirra sameindu gjørdu enda á nazistunum í 1945, men vaktirnar á prentsmiðjutekjunum stóðu framvegis á varðhaldi og bíðaðu eftir bumbum frá blitz-krígnum hjá týskinum heilt fram í áttatiárini - 40 ár seinri. Hetta snúði seg eisini um vunnin rættindi, at halda krampagtiga fast um tey, men tað kann eisini enda sum hjá dinosaurinum sum smokkaði í mýrulendinum. Í dag sita ongir vaktarmenn á mønunum í London, og har eru heldur ongir prentarar, teir vórðu yvirhálaðir av tíðini og tøkniligu framtøkuni á egnum mótum.
Sosialmál mundu ikki fylla nógv í sferuni hjá eitt nú Runavíkar kommunu fyri einari fjerðingsøld síðani, men ídag er øðrvísi. 34,1% av rakstrinum fer til sosiala sektorin í økinum, og íløgur verða framdar, táið tørvur er á tí. Sitandi landsstýrið tykist hava stóran ampa av kommunalum íløgum, ætlar at avmarka kommunurnar í virkisførinum hesum viðvíkjandi, men tað er mær ein óskiljandi gáta. Í mínari verð eigur mesta fokusið at verða sett á raksturin, bæði hjá landi og kommunum, bara djúpar kreppur og bonskir kreditorar hava higartil skarvað raksturin niðuraftur, tí má fyrsta boð í øllum politiskum virksemi, sum hevur við nýtsluna av skattakrónunum at gera, at snúgva seg um at tálma vøksturin í rakstrinum mest møguligt. Íløgur, sum ikki eru rakstrarfremjandi, verða aldri trupulleikin. At byggja eina havn t.d. gevur inntøkur, og kann bara vera ein fyrimunur fyri eina kommunu.
Saman við vøkstrinum í peningameinginum er eisini hugburðurin broyttur. Klassiski tankin, um at klára seg sjálvan, er dvínandi í allari hesi almennu- og kommunalu peningarúgvuni í okkara tíð. Í dag er ein stórur partur av fólkinum størri og minni klientar hjá Almannaverkinum og teimum sosialu stovnunum hjá kommununum. Nógv er broytt bara í mínari tíð á hesum økinum. Minnist táið teir eldru illveðursdagar umrøddu mál av hesum slagnum uttanfyri skivuna í handlinum hjá abba mínum á Langanesi, - har varð hildið lítið um hendan peningatrafikkin, sum í onkrum føri var farin at síggjast aftur í lokalsamfelagnum. Nú er hinvegin støðugur trongsil við tær sosialu skivurnar. Um hesa somu tíðina – nakað seinri kanska - minnist eg, at ein eldri skyldmaður mín, sum hevði fingið eitt strik, ikki longur átti megina í sær, at ganga trappurnar uppá loftið, har nátthúsið var. Hann fekk umskipað egnu sethús síni soleiðis, at hann svav á miðhæddini, og so fekk hann eitt nátthús innstallerað á miðuni eisini. Fýrurin var staddur onkustaðni ímillum 70 og 80. Brádliga ein dagin kemur ein delegatión frá Almannaverkinum í Havn á vitjan, ørindini vóru at kunna skyldmannin um møguleikan fyri at fáa stuðul til umbyggingina, serliga til nýggja nátthúsið. Stuðulsmøguleikar upp í leypar vórðu serveraðir fyri honum, har hann lá á divanuni, men í eini kvirrari løtu mannaði hann seg upp, og tá læt í honum: "Nú havi eg gjørt alt hetta burtur av mær umborð á skipum og í egna kummu øll hesi árini, nú fari eg ikki, tað sum eftir er av lívinum, at gera hetta burturav mær í eina almenna bukku." Soleiðis(!), hesin skilamaðurin og skyldmaðurin hevði skilt, at tað eru tey sum hava tørvin, ið hond skal takast um. Tey, sum frammanundan liva á lívsins sólsíðu, hava miðlarnar í ogn, hava onki at gera niðri í hesum kassanum. Vælferðarsamfelagið heldur ikki fyri trýstinum, um generellar skipanir, við ongari sortering, eru galdandi, við einum opnum kassa, har hvør Hanus og Janus hevur frælsa atgongd - líkamikið hvussu trivalig mappan í reyvalummanum annars er.
Nú stendur kommunuval fyri hond. Kommunalu eindirnar eru vaksnar í vavi, serliga nú, síðani eldraøkið varð lagt út frá landinum. Onkursvegna hevur hetta sett eld í løgtingspolitikarar, sum um tað ganska land standa og vappa á tærnum fyri at sleppa inn í bý- og bygdaráð at sita. Politikkurin og umsitingin verður alt meiri flutt frá landsgeiranum út til kommunurnar at reka, og í einum donskum heimsstýri, við ongum veruligum statsfunktiónum at taka sær av í parlamentinum, fer soðið at gerast tunnligt suðuri á Vaglinum higani og frameftir. Tað fer kortini helst ikki at forða fyri, at samstarvið ímillum hesi bæði politisku høpini framhaldandi verður gott, hóast ábyrgdarøkini flyta ímillum.
Byrjaði við at siga, at tað er ikki gerandiskostur, at almennir stovnar lata skrivstovur upp í Eysturoy. Tað er sum at síggja lunda á jólanátt. Í hesum førinum er tað ein stovnur, sum flytir seg nakrar metrar fram við høvuðsvegnum í býnum. Runavíkar kommuna ynskir Almannaverkinum hjartaliga til lukku við nýleigaðu hølunum her á Heiðavegi, og ynskir nýggja grannanum blíðan byr í ókomnum døgum. Tað sum sagt er í dag, skal als ikki skiljast sum ein atfinning, men eg sakni veruliga, at man í almenna orðakiftinum í Føroyum torir at seta spurningar við nógv av tí sum fyriferst í almenna geiranum, og at kjakast verður um hvussu vit fáa sum mest fyri fæið, vit øll gjalda til hin solidariska landskassan og hinar samhaldsfastu kommunukassarnar. Almannaverkið er ein stórur og alneyðugur sosialur motorur í samfelagnum, var Verkið ikki, skræðnaði samfelagið av um tvøran, men tað kann eisini fara at henda, um javnvágirnar – har bara veruligur tørvur verður nøktaður - ikki verða røktar stútt og støðugt. Tað eru politikarar landsins, í lands- og kommunugeira, við góðari hjálp frá fyrisitingarsegmentinum, sum einsamallir hava ábyrgdina av at halda samfelagið í góðum standi, og tað gerst ikki við almennum gávubúðum, men við eftiransni og skilagóðari røkt av peningi borgaranna.
Takk fyri høvið eg fekk, at siga nøkur orð hesa løtuna.


text:
Eitt kvøld við lívligari mentan og litríkari list!
Nú verður skipað fyri einum nýggjum spennandi tiltaki í Mentanarvikuni, sum er í døgunum 24. – 31. oktober í ár.
Kvøldið fær heitið TRUMFA og verður fyriskipað fríggjakvøldið 29. oktober.
Býurin fer at kóka við lívligari mentan og litríkari list av øllum slagi. Handlar, søvn, mentanarhús, listasýningar, matstøð, gistingarhús, feløg osfr. lata dyrnar upp til midnátt fríggjakvøldið í Mentanarvikuni. Hetta verður kvøldið, har øll í felag bjóða vitjandi til eitt lívligt mentanarstað.
Øll eru vælkomin at luttaka onkusvegna og leggja sín TRUMF á borðið, og vera við til at seta dám á Mentanarvikuna hetta kvøldið. Set teg í samband við fyrireikararnar á tlf. 666600 ella skriva til faroexpo@faroexpo.fo.
Les um Mentanarvikuna og Faroexpo á www.faroexpo.fo!


text:
Eyðun og Terji spældu ikki bert út um pallkantin, men uppum regnið, og tú gloymdi eina løtu hvussu keðiligt veðrið var á Summarfestivalinum.
Summarfestivalurin
Skal nakað jaligt dragast fram um allar seinkingarnar í flogferðsluni til Summarfestivalin, so er tað tað, at ein bólkur sum Eyðun og Terji flutti úr Flagsteltinum upp á stóra pallin, har teirra tónleikur í veruleikanum hoyrdi heima.
Tað regnaði illa, meðan Eyðun og Terji spældu, men áskoðararnir gloymdu regnið – mest sum flýggjaðu til tónleikin og kendu seg sum í tropunum.
Hesir báðir eru tveir av størstu føroysku sangskrivarunum nakrantíð, og løgini, ið teir spældu, eru øll fólkaogn. Her vóru løg av útgávum hjá Frændum, Føstufressum, Moirae, Eyðun og Terja og Eyðun Nolsøe og Summarfestivalurin sang við.
Summarfestivalurin er ein fólkaveitsla, eitt slag av Norðoyarstevnu við tónleiki. Til eina tílíka fólkaveitslu er tónleikurin hjá Eyðun og Terja heilt perfektur. Hetta var ein ferð í føroyska lagaskattinum, tá hann er best. At tónleikurin so oman á alt er væl spældur, ger bara alt nógv stuttligari.
Tá nógv túsund fólk sungu við til løg, sum Tú, Millum mussarnar, Dansa, Dupult song, Eg flýggi til tónleikin, Hvussu kann eg vita, 80’ini og nógv onnur, vitnaði tað um tí heilt serligu støðu, ið Eyðun og Terji hava í føroyskari mentan.
Eyðun og Terji høvdu stutt sagt eina av bestu framførslunum á festivalinum.


text:
Skipið hevur umleið 500 ferðafólk umborð og kemur at liggja við Kongshavn í nakrar tímar.
Í samband við vitjanina eru bussferðir fyriskipaðar av Hoyvíking Tours, og nógv ferðafólk hava teknað seg til túrarnar. Vit vilja tó gera karmarnar so góðar sum gjørligt fyri tey, ið eru eftir í býnum. Tí fer ein sokallaður shuttle bussur at koyra ferðafólkini niðan í býin, og runt í býnum, so at tey fáa mest møguligt burturúr tímunum, sum tey hava her.
Fyri at gera tað lættari fyri ferðafólkini at leggja pening eftir seg, vilja vit heita á allar handlar og matstovur, um at taka ímóti evrum ella verða klár at umrokna okkara krónur til evrur.
Vit skulu minna tykkum á bert at taka ímóti seðlum og ikki myntum. Eisini vilja vit minna tykkum á at taka hædd fyri at tað kostar at veksla evrurnar um til krónur aftur.
Vit kunnu upplýsa at miðal kursurin fyri evruna er 7,46 og at tað kostar 30 krónur at veksla um.
Vit her á Kunningarstovuni royna at gera okkara til, at ferðafólkini fáa eina góða uppliving í Runavík og í Føroyum. Vit vóna, at vitjanin gongur væl, soleiðis at vit í framtíðini fáa fleiri ferðamannaskip at vitja Runavíkina.


text:
- Tíðindi, mentan og ítróttur
VIDEO: Karina vann fyrsta heiðursmerkið
Tað er nógvur vindur í Visby í Gotlandi í dag, og tað hevur ávirkað triathlon kappingina eitt sindur.
Vanliga er kappingin soleiðis, at íðkararnir svimja 1.500 metrar, súkkla 40 kilometrar og renna 10 kilometrar. Men í dag var neyðugt at stytta svimjiteinin niður í 400 metrar vegna vind og aldur.
Karina Ottosen var fimti íðkari upp úr sjónum, men tá súkklingin var liðug, lá hon bert ein góðan hálvan minutt aftan fyri triatletin úr Jersey á fyrsta plássi.
Hendan støðan helt sær, og tá teir 10 kilometrarnir vóru runnir, kom Jersey fyrst á mál, og síðani Karina Ottosen á øðrum plássi. Og fyrsta føroyska heiðursmerkið á hesum leikunum var veruleiki.
Silvur í liðkappingini
Tá triathlon kappingin var av, varð eisini greitt, at Føroyar vunnu eisini silvur í liðkappingini hjá kvinnum í triathlon, tí samlaða avrikið hjá Karinu Ottosen og Onnu Lisu Møss rakk til eitt annað pláss í triathlon.


text:
Tey eru í ferð við at avgreiða síðstu innleiðandi riðlar á Køge Open 2017, har summar kappingar samstundis verða avgjørdar sum beinleiðis finalur. Og aftur í morgun vinna føroyingar heiðursmerkir, bæði i Køge og Herfølge.
Sólvá A. Sigurðsson megnaði at vinna sær eitt gullheiðursmerki í 200 metra bringusvimjing fyri kvinnur árgang 2002 og eldri, tá ið tann kappingin varð avgreidd á Køge Open nú í morgun. Hetta við tíðini 2:50.38, har hennara persónliga met er 2:46.04 frá FM í síðstu viku. Ikki so galið hjá Sólvá, nú hon sum árgang 2002 var millum tær yngstu í hesi kapping. Sólvá svimur fyri Ægir í Klaksvík.
Nú í morgun byrjaði kappingin fyri yngsta aldursbólkin á Køge Open 2017, sum fyri tað mesta svimja í nærliggjandi Herfølge svømmehal. Og um úrslitatænastan er røtt, so vóru tey fleiri føroyingar sum vunnu sær heiðursmerki har.
Svimjistevnan Køge Open 2017 byrjaði í gjárkvøldið, við innleiðandi riðlum og nøkrum beinleiðis finalum eisini. Og her megnaðu Kristina Skála úr Havnar Svimjifelag og Alisa Vestergård úr Suðuroyar Svimjifelag at vinna hvør síni tvey heiðursmerki.
Hetta vikuskiftið fer ein rúgva av føroyskum svimjarum at kappast í Danmark, á donsku meistarastevnuni á stuttgeil, umframt á Køge Open 2017. Og útlit eru til heiðursmerki bæði her og har, í svimjihyljunum í Greve, Køge og Herfølge.


text:
Bjarnadýr eru eitt av hesum djórunum (hóast bjarnadýr sipar til nógv sløg) sum lívfrøðingar kenna, men flest onnur ongantíð hava hoyrt um, uttan so tey fylgja ordiliga væl við.
Hetta er eitt sindur ergiligt, tí bjarnadýr eru millum tey mest spennandi djórini á jørðini og her er hví:
Summi av teimum tola ekstreman kulda, niður í næstan absolutt null (-273 stig) og summi ekstreman varma (151 stig).
Summi klára seg í 10 ár uttan vatn.
Summi tola radioaktivar geislar (1000 ferðir betri enn onnur djór) ella at fara ein flúgvitúr út í rúmdina og niður aftur á jørðina uttan at doyggja.
Tey eru at finna so at siga allastaðni og so eru tey eisini ordiliga ker.
Hvussu ber tað so til, at næstan ongin uttan nørdar og lívfrøðingar kenna hesi djórini? Helst tí at tey eru ordiliga smá. Eg haldi tað er vánaligt, at tey ikki sleppa við í lívfrøðiundirvísingina í fólkaskúlanum, men kanska er tað bara tí at tey bróta allar reglurnar og tí ikki rigga so væl sum dømi um nakað sum helst. Tað er ivaleyst lættari at tosa um fiskar og blómur, sum vit skilja ordiliga væl og kunnu brúka sum grundarlag undir undirvísing um øll hini sløgini av lívi.
Her í Føroyum finnast eisini bjarnadýr og vit hava okkara heilt egnu lívfrøðingar, sum hava brúkt nógva tíð uppá at kanna okkara bjarnadýr.
Til dømis hevur Birna Trygvadóttir funnið trý nýggj sløg, ja eitt heilt genus av bjarnadýrum og útgivið grein um tað sama í tíðarritinum Zootaxa (pdf). Í greinini sigur hon, at henda nýggja grein av bjarnadýrum møguliga eru ein leivd frá jøklum. Tíverri havi eg ikki alla greinina, so eg kann bara siga frá brotinum, eg slapp at lesa á netinum.


text:
Hendan heimasíðan er ætla tær, sum arbeiðara, sum av eini ella aðrari orsøk ynskir fleiri arbeiðstímar.
Kanska vilt tú bara heilt einfalt, gera okkurt annað enn tað vanliga, av og á. Tað leggja vit okkum ikki út í!
Hendan heimasíðan er eisini ætla tær, sum arbeiðsgevara, sum av eini ella aðrari orsøk, manglar onkran at arbeiða fyri teg í nakrar tímar, ella dagar, kanska vikur.
Kanska finna tit hvønn annan her.
Heimasíðan er til tína tænastu, og vilja vit fegin at tú brúkar hana.
Hjartaliga vælkomin á Arbeiði.fo


text:
Michael Phelps gjørdist einans nummar 5 í sínum riðli, og nummar 12 av teim tilsamans 77 sum svumu, og er harvið úti úr kappingini sum skuldi vera høvuðsattraktión í Berlin; nevniliga holmgongan millum Phelps og týska Paul Biedermann. Serfrøðingar og fjølmiðlar eru sum heild samdir um, at her síggja vit munin millum at svimja í ‘superdrakt’ og ikki, men vit frætta eisini at Phelps er ikki heilt í form. Sum til dømis tá ið tey á SwimNews.com her citera Phelps sjálvan fyri at hava sagt: “”I’m doing some best times and for doing it when not having done the training or not having done the amount of training. I’m not in an awful place”. Danski Mads Glæsner gjørdist nummar 11 í riðlinum, og er harvið heldur ikki við finaluni, meðan týski Paul Biedermann við einum skaddum læri varð nummar 1, við tíðini 1:42.73. Heimsmetið hjá Biedermann er 1:40.83, frá hesari World Cup stevnu í Berlin í fjør. Sí úrslit
6 thoughts on “Phelps kláraði ikki at koma í finalu í 200 frí”
-
Fyrsta ‘top seed’ hjá honum, á World Cup stevnunum hesuferð. Phelps varð nummar 1 í innleiðandi 200 blandað, við tíðini 1:55.92. Litaviski Vytautas Janusaitis varð nummar 2 við 1:56.31, og suðurafrikanski Darian Townsend nummar 3 við 1:56.36. http://www.omegatiming.com/swimming/racearchives/2009/berlin/C74A_ResSummary_28_Heats_Men_200_Medley.pdf
-
Í morgun setti Mads Glæsner nýtt norðurlenskt met í 200 frí við tíðini 1:43.77. Dr.dk OG svoem.dk skriva, at tíðin hjá Mads Glæsner var 1:43.75, men tað má vera ein feilur. Gamla metið átti Antti Kasvios frá 1992. Gamla metið hjá Antti var 1:44.14.
-
…enn Mads Glæsner. Í løtuni hevur simforbundet.se dagført metið hjá Pál í Berlin, men ikki 200 frí metið hjá Mads.
-
Minnir meg um at føroyski metlistin má dagførast. Bæði á 1500 og á 800. Og 800 sikkurt fleiri ferðir :-S
-
800 metra splitt-tíðin í Moskva var faktiskt tann skjótasta av teimum teimum trimum, hesa vikuna (Moska 7:44.27, Stockholm 7:44.86, Berlin 7:45.94), so tað metið stendur enn.
http://www.ssf.fo/kapping/met/foroysk-met-25m/
-
-
-
-
Fjølmiðlarnir eru ikki mjúkir við Phelps, nú eftir at hann slettis ikki kvalifiseraði seg til 200 frí, og síðani heldur ikki svam so øgiliga yvirbevísandi í 200 blandað. Til dømis AFP: “Phelps flopped to a disappointing 12th-fastest over the two heats in a time of 1 mins 44.07secs and failed to qualify from the heats.”
Biedermann sær ikki út til at halda at tað var bara draktin sum gjørdi munin:
“I am disappointed that Phelps was not in top form. That would have been a good duel.”
Biedermann avdúkar seg forrestin sum ein ordans geek, við at máta tíðina heilt upp til “100 sekund”:
“I am proud to be the first man to swim the 200m under 100 seconds”
I like him even more now 🙂
Men spøg til side, ófatiligt at hann kann svimja 200 metrar við 2 m/s í snitt. Ein dag mugu vit gera eitt ‘gag’, við til dømis at taka Jón Brian Hvidtfeldt til Olympiastützpunkt Hamburg, og so lata hann bara standa har og kommentera í svimjikanalini, meðan teir skrúva vatnið upp til at skúma framvið við 2 m/s. Eg lovi tykkum, at tað er nakað sum merkist 🙂
http://reachforthewall.com/2009/11/15/biedermann-gets-second-wr-phelps-ends-euro-tour-with-silver/


text:
Soljóðandi t-post hava vit móttikið frá teimun:
“Ja, so eru vit á veg til Melbourne. Fóru úr Føroyum fríggjakvøldið til
Keypmannahavn. Vit hava vant í morgun í Keypmannahavn og fóru so til
Frankfurt har vit sita nú. Skulu flúgva umvegis Singapore og vera eftir
ætlan frammi í Melbourne mánamorgunin 19. mars kl 07, lokala tíð. Hetta er
ein langur túrur men øll eru væl fyri og gleða seg at koma uppá pláss. Øll
lata heilsa heima.”
So hvørt vit frætta meiri leggja vit tað út á heimasíðuna skjótast gjørligt.


text:
Strandamáling er tann einasti framleiðarin av føroyskari máling. Nógvar nýggjar føroyskar málingarvørur eru mentar seinastu árini á virkinum. Kenda TOL-málingin er bert ein lítil partur av framleiðsluni og søluni hjá virkinum í dag.
Úrvalið hjá Strandamáling víðkast hvørt ár. Fremstu vørurnar á virkinum eru í dag T16 og Betongmáling. Hesar báðar mynda, saman við røðini av umhvørvisvinarligari innanduramáling: Nr. 7, Nr. 17, Loftsmáling, Fylligrundara, Sperrigrundara og vátrúmsmálingini x25 og x60, ta bestu málingina á marknaðin.
Hetta eru dygdarvørur á hvør sínum øki, sum í fleiri ár hava ment sína støðu á marknaðinum. Tað týdningarmesta hjá Strandamáling er júst hetta: Máling, sum er haldgóð og løtt at brúka.


text:
Ársins fyrsti venjingardystur
TB | 31/01/14
Sunnudagin 2. februar verður møguligt at síggja TB leika fyrsta dystin í 2014, tá venjingardystur verður ímóti grannunum úr FC Suðuroy.
Dysturin verður spældur við Stórá í Trongisvági, og byrjar kl 13:30.
TB hevur í ár, sum nakað nýtt, ætlanir um, at hava beinleiðis dystaruppdateringar á netinum, umvegis Twitter. Ætlanin er royna hetta nýggja tiltakið fyrstu ferð nú sunnudagin, tá liveuppdate verður frá dystinum móti sunnanmonnum. Til ber at fylgja við her á heimasíðu felagsins.


text:
At vera á festival snýr seg líka nógv um tað, ið ein ikki fær við, eins væl og tað, ið ein hevur stundir til at kasta seg útí. Hvat upphitingarnøvnunum á Apollo pallinum viðvíkur misti eg tvinni nøvn: Raske Penge og Klumben, ið spældu meðan EM finalan var, og Kúra, ið spældu meðan eg hevði ørindi í Keypmannahavn.
Triðja upphitingarnavnið, ið eg hevði sett feita striku undir, fingu vit tó við: íslendsku Ghostigital spældu mikudag eina so passaliga skítsvaka konsert á Apollo pallinum. Eg hoyrdi teir fyrstu ferð á einum so aparte stað sum Galleri Ribarhús í Fuglafirði fyri eini 7-8 árum síðani.
Tvinnir mans eru við í Ghostigital: sangarin, róparin, rapparin, yrkjarin og listamaðurin Einar Örn (til vinstru á myndini omanfyri), og prodjúsarin og diskarin Curver (til høgru á myndini).
Curver er meistari í at evna til beats, ið leita sær íblástur úr bæði hipp hopp, dub og techno. Umframt prodjúsaraleiklutin hevur hann eisini vokal-effektir um hendi: ein ørgrynna av delay og echo effektum verður løgd á røddina hjá Einari gjøgnum framførsluna, og tá hetta riggar allarbest er talan um eina imponerandi intuitiva samrenning millum teir báðar.
Frontmaðurin Einar Örn arbeiðir nógv við improvisatión í síni framførslu. Henda dagin stóð sólin t.d. inn á pallin, og burturúr teirri banalu sannroynd at hann tískil ikki sá áhoyrararnar serliga væl, og at tað eisini var heitt, manaði hann fram ein sannan vevna av frásøgnum og tankamynstrum, ið nortu við bæði surrealismu, dadaismu og gott gamaldags rock'n'roll.
Einar Örn var á sinni annar sangarin í Sugarcubes saman við Björk. Tískil var tað ein ikki sørt poetisk heild í at síggja Ghostigital fyrst og Björk síðst. Björk endaði festivalin á Orange sunnukvøldið, og tað var snøgt sagt ein piss hamrandi feit konsert. Nýggja plátan og app'in Biophilia var snúningsásurin, men gimsteinar úr diskografiini sluppu eisini við. Eitt nú var tað ein sonn gleði at leggja oyru til Homogenic klassikarar sum "The Hunter" og "Joga".
Björk hevði eisini eitt mega feitt og minimalt setup við sær: eitt íslendskt gentukór, ein teldunørd, og ein percussionist. That's it. Djúpir bassklangir og beats, gentukór og undurfulla røddin hjá Björk. Einki meir tvætl. Alt gekk upp í eina hægri eind, og handan pallin sóust væl frágingnar animatiónir, ið høvdu samband við sangirnar og heildina. Og so var fýrverk og ein tesla coil (!) fyri rest. Handan kvinnan er eitt totalt flogvit, og eitt hitt størsta listafólkið í norðanlondum (just sayin'). Hon og Einar Örn hava røtur í íslendska punk listaumhvørvinum í 80'unum, og gleðiligt er at síggja at hesin heilt serligi útnyrðingsvillskapurin enn er á lívi.
HÓSDAGUR
Ímillum Ghostigital og Björk hoyrdu vit tó eina rúgvu av konsertum. Hin fyrsta á sjálvum festivaløkinum var The Shins. The Shins eru eitt sindur sum eitt amerikanskt indie Frændur. Ella, tú veitst. Eg havi altíð droymt um at skriva handan setningin, so eg veit ikki um hann er forseraður. You decide. The Shins geva út á Sub Pop og teir hava eisini ein sovornan Sub Pop 00'ara gittarindierockpopp klang. James Mercer dugir at skriva løg, og øll spæla væl. Men tað er heilt ólukksáliga skikkiligt hjá teimum. Ov skikkiligt. Eg haldi egentliga ikki at teir eru so forferdiliga fantastiskir, sjálvt um allar tær "røttu" alnetspublikatiónirnar hava roynt at fortalt mær tað í nøkur ár nú.
Størsti trupulleikin var ljóðmyndin hjá bólkinum: tað er okkurt hálvgum perverst í at síggja livandi post-punk ikon standa og føra seg fram sum ein búksíður stadion-dinosaurur. Bombastiskar another-day-at-the-office popp rock trummur, kavmogin "digitalt" klingandi keyboard ljóð, og so lead gittaristurin Reeves Gabrels, ið einki hevur at gera undir liðini á Robert Smith. Hóast hann áður hevur brillierað saman við David Bowie, so má eg staðfesta at hann stinkar í The Cure. Fresi solo'ir, porno wah og umfatandi whammy bar ekvilibrisma er ikki ordiliga sakin, tá man skal geva eitt boð uppá hvat The Cure hava at týða anno 2012. Robert Smith var tó kul. Bassleikarin Simon Gallup tað sama. Men eg skilji ikki ordiliga hví teir blíva við at spæla. Lat okkum heldur hava pláturnar og minnini í frið. Vit fóru faktiskt avstað undir fyrsta eykasettinum. Tímdu ikki meir. Tað hevði eg aldrin trúð.
Allar súðir vóru tó ikki syftar hetta hóskvøldið, tí yviri á Arena spældi amerikanska Janelle Monáe upp til mæta popp/soul/r'n'b veitslu. Hóast konsertin á mangan hátt var ein endurtøka av hennara ekstremt væleydnaðu debutkonsert á Roskilde í fjør, so var tað ein upptúrur at hoyra hana aftur. Karismatiska Janelle syngur ótrúliga væl og stendur í besta James Brown stíli á odda fyri einum feitum backing orkestri. Tónleikaliga sipar hon til sína egnu søgu við at spæla coverløg av bæði Jackson 5, Prince, Stevie Wonder o.s.fr. Hennara egnu løg eru eisini feit, og so hava pláta og konsept eitt sci-fi element yvir sær. Alt í alt ein kulur artistur, har fortíð og framtíð renna saman.
Sci-fi elementið helt fram yviri á Orange, har kvøldsins síðsta navn var superkvartettin Apparatjik. Við manning úr Mew, Coldplay og A-ha er talan um royndar tónleikarar. Apparatjik var eitt rúmdarsligt show við nógvum ymiskum elementum: rock konsert, DJ sett, installatiónslist, klædnasniðgeving, koreografi, animatiónslist o.s.fr. Eitt stuttligt boð uppá hvat Orange pallurin kann bjóða, og hvat framtíðin evt. hevur at bjóða. Ein fínur háttur at enda eitt kvøld.
FRÍGGJADAGUR
Dagurin byrjaði væl við frálíkum cowboy/stoner/banditta rocki frá amerikonsku kvartettini Red Fang úr Portland, Oregon, ið spældu á Odeon pallinum. Teir tóktust vælupplagdir og spældu eina orkumikla rock/metal konsert. Hóast konsertin var avbrotin mitt í orsaka av nøkrum so amatørsligum sum streymsviki (!), so vóru teir feitir. Streymsvikið var ikki teirra skyld, men Roskilde'sa. Ringur stílur.
Næst á skrá vóru Gossip á Orange. Eg havi sum so onga meining um Gossip, og tað havi eg framvegis ikki. Ella; tað var rættiliga líkagyldugt fyri mítt viðkomandi. Tey spældu, og tað var tað. Spældu ikki serliga væl, heldur ikki serliga illa. Tykist eitt sindur sum um tey høvdu okkurt serstakt, tá tey byrjaðu, men hava mist pippið á leiðini.
Av tí at vit vildu sleppa í fremra pittin til Jack White, og stóðu í kø á Dyrskuepladsen, hoyrdu vit eisini The Cult. Tað var ein kavrotin konsert, har sangarin brillieraði í at siga fornermaði ting við áhoyrararnar, tí hesi ikki vóru nóg við uppá tað. Well, flestu fólk hava einki forhold til pub rockin hjá The Cult, ið var stórur í 80'unum, men hevur lítið uppá seg í dag. Droppa tað, mister.
Tað loysti seg tó at standa í kø, tí Jack White var fullkomiliga uppi at koyra. Saman við frálíka kvinnuliga (!) backing bólkinum The Peacocks spældi hann eina superfeita konsert við tilfari frá nýggju soloplátuni eins og einum hollum úrvali úr sínum eftirhondini imponerandi rúgvusmikla sangskatti.
Tónleikararnir leiktu hegnisliga á trummur, kontrabass, tangentar, kór og steel guitar. Steel guitarleikarin eitur Margrethe "Maggie" Bjørklund, og kemur faktiskt úr Roskilde. Tær vóru allar ekstremt kular, og hugtakandi var at síggja teirra síðu hársnið rysta og bleiktra afturvið garrvilla tónleikinum. Bass- og trummuleikarinnurnar høvdu svart hár, keyboarddaman hevði reytt hár, steel guitar daman hevði ljóst hár...og mitt á pallinum stóð hin ævigt intensi Jack White og bar fram sang og tekst. Feit konsert, ið kláraði at leita seg upp í mín persónliga topp 3. Meir um tað seinni.
Tá hundratals nøvn spæla á sama staðið yvir bert fáar dagar, slepst ikki undan sonevndum "overlaps", tvs. at nøvn spæla samstundis ella inn yvir hvønn annan. Sostatt mátti eg hetta kvøldið við ringum tannabiti veitra farvæl til Lee Ranaldo á Odeon, ið byrjaði einans hálvan tíma áðrenn Jack White. Lee Ranaldo er annar gittarleikarin úr Sonic Youth, og hann hevur fyri kortum útgivið eina frálíka soloplátu.
Eftir Jack White gekk leiðin innar í júst Odeon teltið, har svensku Niki & The Dove spældu eina fína popp konsert. Tó vóru vit vorðin lin um hetta mundið; tað var vorið seint og vit høvdu verið tíðliga á fótum tann dagin. Tískil fóru vit avstað einar 3/4 inni í konsertini, og oman í leirin at leggja okkum.
Hetta var 1. partur. 2. partur kemur heilt skjótt, og tá verður hildið áfram innar í leygardagin og sunnudagin á Roskilde '12.


text:
ÍSF-skeið fyri kassameistarar/nevndarlimir 2018
Í 2016 skipaði ÍSF fyri skeiðum fyri kassameistarum og nevndarlimum. Skipað varð fyri 5 skeiðum kring landið, og vóru hesi sera væl umtókt. Ítróttasamband Føroya fer í 2018 at taka tráðin uppaftur.
Undirvísarar: Finn Jensen og Jarvin F Hansen.
Skeiðini verða kl. 17.30-21.00 hesar dagar:
11. januar – í skúlanum á Giljanesi
25. januar – á Skúlatrøð í Klaksvík
8. februar – í skúlanum í Kollafirði
22. februar – í Ítróttarhøllini á Sandi
1. mars – í skúlanum í Trongisvági
15. mars – í skúlanum við Løkin
4. apríl – í ÍSF-húsinum
Evni:
1. Bókhald og mannagongdir
2. Skattlig viðurskifti
3. Stuðulsskipanir og MVG
4. Nevndararbeiði, viðtøkur o.a.
Málbólkur:
Nevndarlimir í ítróttarfeløgum.
Hvat fært tú burturúr:
– Uppgávur og ábyrgdin hjá einum kassameistara
– Vitan um bókhald, skatt, stuðulsskipanir og MVG
– Tín leiklut sum nevndarlimur í einum ítróttarfelag.
Tilmelding:
Tilmelding ferð fram við at fylla út her: her 3 dagar áðrenn skeiðið.
Kostnaður:
200 kr., sum skal flytast á konto: 9181 151.233.3 – viðmerk «kassameistari, (felag)
https://isf.fo/skeidskra-fyri-kassameistararnevndarlimir-2018/


text:
P/f Magn økir um bruttovinningin
Roknskapurin hjá P/f Magn fyri 2014 vísir eitt avlop áðrenn skatt uppá 29 milljónir krónur. Hetta er 3 milljónir krónur betri enn í 2013, tá úrslitið var 26 milljónir krónur.
Umsetningurin hjá P/f Magn er fallin við 154 milljónum krónum úr 848 milljónum krónum í 2013 niður í 694 milljónir krónur í 2014.
Hóast stóra fallið í umsetninginum, ið grundast at olju- og bensinprísirnir eru falnir munandi, so hava kundarnir ikki fingið allan vinningin av prísfallinum.
P/f Magn hevur í 2014 valt at økja um bruttovinningin, so bruttovinningurin hækkaði við 3 milljónum krónum í 2014, tá samanborið verður við 2013.
EBITDA, sum er úrslit áðrenn avskrivingar, rentur og skatt hjá P/f Magn var 49 milljónir krónur í 2014.
P/f Magn hevur havt góð úrslit seinastu árini. Soleiðis hevur úrslitið áðrenn skatt verið samanlagt 123 milljónir krónur seinastu fimm árini frá 2010 til 2014. Av hesum eru 27 milljónir krónur goldnar í partafelagsskatti.
Av nettoavlopinum seinastu fimm árini, sum er 96 milljónir krónur, eru 39 milljónir krónur goldnar til íslendska eigaran av P/f Magn, meðan restin 57 milljónir krónur er lagt afturat eginognini í felagnum, ið nú er komin uppá 158 milljónir krónur.


text:
Hjálmar til 1. floksnæmingar
26-08-2017
Næmingarnir í 1. flokki í Hósvíkar skúla vóru spentir í morgun, tá Ferðslutrygd vitjaði tey.
Súkkluhjálmur kann ikki fyribyrgja, at óhapp koma fyri, eins og hann ikki kann byrgja fyri øllum skaðum á høvdið. Men ert tú óheppin, og dettur av súkkluni, minkar vandin fyri skaðar á skalla, høvd og heila munandi.
Súkkluhjálmur virkar í fyrra lagi við at javna stoytin móti høvdinum yvir eina størri flatu. Í øðrum lagi forðar hann fyri, at hvassir lutir, so sum steinar ellar hvassir lutir á súkkluni, sleppa gjøgnum húðina ella skallan. Hetta kann minka ella forða skaða á heila og skalla.
Eins og undanfarin á verða hjálmarnir latnir 1. floksnæmingum í samstarvi millum Trygd, Betri og Ráðið fyri Ferðslutrygd.
« Aftur


text:
Jóannes Hansen 12.01.2018 (22:34)
Kroatia setti grannarnar uppá pláss
At tað var meiri enn bara uppgerð millum grannar á skránni, tá ið EM vertirnir í Kroatia áttu heimavøll ímóti Serbia, sást og kendist longu, tá ið tjóðsangirnir vórðu spælir. Áskoðararnir hjá heimaliðnum bríkslaðu og royndu at køva serbiska tjóðsangin.
Á vøllinum var eingin ivi um, at heimaliðið var greitt omaná. Sum altíð so vóru kroatarnir hugflogsríkir, skjótir og við góðum bóltførleika. Teir løgdu seg framum 14-9 í fyrra hálvleiki. Serbia hevði lítið at bjóða uppá, og Kroatia vann 32-22.
Kroatia verður roknað sum ein av favorittunum at vinna EM. Kroatarnir fingu tó eitt skot fyri bógvin í kvøld, tá ið tað vísti seg, at stjørnuspælarin hjá teimum, Domagoj Duvnjak, varð so mikið skaddur, at tað verður roknað við, at hann ikki verður førur fyri næstu dagarnar at spæla hondbólt, og kanska verður hann als ikki við aftur í hesum endaspælinum.
Úrslit í dag
Bólkur A
Kroatia-Serbia 32-22
Svøríki-Ísland 24-26
Bólkur B
Frakland-Noreg 32-31
Hvítarussland-Eysturríki 27-26
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
04. Mai 2017
Eftir ein kensluligan fyrrapart úti í týningarleguni Sachsenhausen,
04. Mai 2017
Nám X’arar vitjaðu í morgun, mikudagin 3. mai, týningarleguna Sachsenhausen, ið liggur einar 40 km uttanfyri Berlin.
02. Mai 2017
Í dag, týsdagin 2. mai, vóru Nám X’arar á súkkluni kl. 10.30. Hópurin taldi 172 føroyingar, sum høvdu valt at skoða Berlin á annan hátt enn vanligt er.
01. Mai 2017
Seinnapartin mánadagin 1. mai var Nám X á ánni Die Spree ein túr við báti. ...
01. Mai 2017
Skjótari, hægri, sterkari eru slagorðini í olympisku leikunum – vanliga kallað olympisku familjuni.


text:
Støðan hjá føroyska sjófuglinum er nógv batnað seinastu tvey árini - eftir 15 sera vánalig ár. T.d komu væl fleiri ritupisur undan bæði í 2016 og 2017. Í nýggjari grein, prentað í tíðarritinum Frontiers in Marine Science, verður víst á, at vindharði veturin 2014-2015 er helst ein orsøk til betraðu lívskorini hjá sjófugli.
Nýggj tøkni (Geolocators) ger tað møguligt at fylgja ferðingini hjá sjófugli. Við hesum sæst, at fleiri sløg av sjófugli frá bjørgum kring alt Norðuratlantshavið sita á opnum havi sunnan fyri Grønland stóran part av vetrinum. Havumhvørvið um veturin á hesum opnu leiðum – eisini nevnt subpolari meldurin – kann avgera, hvussu tað hilnast hjá t.d. føroysku rituni at fáa pisur summarið eftir. Subpolari meldurin kann broytast nógv frá ári til annað, og møguligt er at spáa um eyðmerktar havfrøðiligar broytingar eitt til tvey ár frammanundan.
Í grein skrivað í fjør spáddi Havstovan, at kaldi og vindharði veturin 2014-2015 fór at føra til betri taðing av sjónum, meira gróður, størri nøgd av reyðæti og tískil helst meira føði til bæði sjófugl og fisk. Áhugavert er, at hetta nú tykist at gerast veruleiki.


text:
Føroyski listamaðurin Jóhan Martin Christiansen er millum teirra, sum Statens Kunstfond vil stuðla í síni list. Upphæddin er 50.000 krónur.
Tað skrivar Listaportalurin.
Statens Kunstfond hevur júst almannakunngjørt býtið av starvslønum. 790 umsóknir eru viðgjørdar, 18.575.000 krónur eru býttar út til 240 listafólk.
Føroyski listamaðurin Jóhan Martin Christiansen er ein av teimum hepnu - ella skuldu vit sagt dugnaligu - sum danski staturin hevur valt at gera íløgu í.
Jóhan Martin, sum fæst við myndlist, hevur fingið eitt sokallað arbeiðslegat. Hetta er ikki fyrstu ferð, at Statens Kunstfond stuðlar honum, og hann fekk somuleiðis legat í 2015.
Yvirskipaða treytin fyri at fáa stuðul frá Statens Kunstfond er sambært lógargrundarlagnum at talan er um listarliga dygd. Tí skulu metingarnevndirnar í hvørjum einstøkum føri meta um listarligu dygdina í øllum umsóknum.
Jóhan Martin Christiansen hevur serframsýning í Listasavni Føroya í september.


text:
Vit skulu nokk venja okkum við, at tað aftur verður skiftandi veður um vikuskiftið.
Eitt lágtrýst í útsynning úr Føroyum liggur næstan stilt, og brúgvalagið við regni beint sunnan fyri Føroyar ferðast spakuliga norðureftir. Lágtrýst eru ávegis, og tað verður eitt sindur lýggjari.
Fríggjadagin verða 8-13 m/s, kanska upp í 15 m/s, men síðan linkar vindurin nakað, og hann snarar í sunnan. Fyrst skýggjað og regn, út á dagin skiftandi skýloft og okkurt æl. Hitin millum 4 og 9 stig.
Leygardagin sunnan og landssynningur, 2 til 7 m/s, onkustaðni upp í 10 m/s. Skiftandi skýloft og okkurt æl. Hitin millum 5 og 10 stig.
Sunnudagin 3 til 8 m/s av landssynningi, sum fer í norðan og veksur upp í 8 til 10 m/s. Skiftandi skýloft og okkurt æl. Hitin millum 5 og 10 stig.


text:
- Tíðindi, mentan og ítróttur
Tveir tunlar til Suðuroynna bíligari enn ein
Tað verður bíligari at gera Suðuroyartunnilin í tveimum, tað er at lata hann koma upp í Skúgvoynni, tí trygdarkrøvini verða sett hvørjum tunli sær, tunlinum millum Sandoynna og Skúgvoynna og tunlinum millum Skúgvoynna og Suðuroynna.
Landsverk mælir tí til at gera tunnilin í tveimum.
Tunnilin verður 26,2 kilometrar langur, og hann er mettur at kosta 3,1 milliard krónur.
Tunnilin millum Sandoynna og Skúgvoynna verður níggju kilometrar og 17,2 kilometrar eru millum Skúgvoynna og Suðuroynna.
Landsverk sigur, at í Sandoynni er høgligast at leggja tunnilsmunnan í grótbrotinum nærhendis Sandsbygd.
400 metrar millum munnarnar
Í Skúgvoynni verða munnarnir sunnan fyri bygdina, har tað verða okkurt um 400 metrar millum munnarnar og ein vegur til bygdina.
Í Suðuroynni kemur tunnilin upp í Sandvík. Ein nýggjur Sandvíkartunnil má tí eisini gerast.
Tunnilsmunnin í Hvalba til nýggja Sandvíkartunnilin verður vestan fyri bygdina, og ein nýggjur vegur verður gjørdur uttan um Hvalba, so tann nógva ferðslan ikki skal gjøgnum bygdina.
Milliónir til kanningar
Bæði Landsverk og Jarðfeingi mæla til, at jarðfrøðin, har sum tunnilin skal gerast, verður kannað.
Landsverk skjýtur tí upp at játta 3,7 mió. krónur yvir trý ár til hetta arbeiðið, frá tí at ásett verður at byrja upp á undirsjóvartunnilin til Suðuroynna.
Harafturat krevjast millum eina og tvær milliónir til at kanna trygdina.
Sí eisini


text:
- Tíðindi, mentan og ítróttur
Pólland høvuðsleiklut í NATO
Pólland hevur havt størsta vøksturin í hernaðarligu útreiðslunum seinastu 10 árini, sammett við hini NATO-londini, har tey flestu hava skorið hernaðarligu játtanirnar.
Hetta vísa nýggjar uppgerðir, sum svenska kringvarpið hevur frá Altjóða Friðargranskingarstovninum, Sipri.
Frá 2005 til 2015 hevur Pólland økt sínar hernaðarligur útreiðslur við 68 prosentum í føstum prísum. Samstundis eru hernaðarligu útreiðslurnar minkaðar í størstu NATO-londunum, sum eru USA, Frakland, Bretland, Týskland og Italia.
Russland ræðir
Fram um alt annað er tað leiðslan í Russlandi, sum Pólland er stúrið um.
- Vit hava ongantíð fyrigyklað okkum nakað um Russland. Tá Vladimir Putin kom til valdið, var vesturheimurin positivur, men vit vóru ivingarsom, sigur Marcin Terlikowski frá polska stovninum fyri altjóða viðurskifti í Warszawa.
Pólland hevur gjørt nógvar stórar hernaðarligar íløgur hetta seinasta tíggjuáraskeiðið, m.a. í nýggja rakett-verju. Í ár er vøksturin í hernaðarligu útreiðslunum á fíggjarlógini heili 22 prosent.
- Vit vilja vísa, at vit eru álítandi partur í NATO og rinda fyri okkum, sigur Marcin Terlikowski við svenska kringvarpið.
Fyllir skógvarnar hjá Týsklandi
Leikluturin hjá Póllandi í NATO er støðugt vorðin meira avgerandi. Hetta eru fleiri altjóða verjugreinarar samdir um. Johan Eellend, sum er greinari á verjugranskingarstovninum, FOI, sigur við svt, at Pólland hevur avgerandi týdning fyri førleikan hjá NATO at verja eystureuropa og baltisku londini.
- Fyri at siga tað einfalt, so hevur Pólland yvirtikið tunga hernaðarliga leiklutin, sum Týskland annars hevði undir kalda krígnum, sigur hann.
Amerikanski verju-serfrøðingurin Matthew Krønig, fyrrverandi hernaðarligur strategur í amerikanska verjumálaráðnum, er samdur.
- Í kjalarvørrinum á økta hernaðarliga virkseminum hjá Russlandi, hevur NATO tørv á sterkum samstarvsfeløgum í eystureuropa, sum fyrsti verjugarður móti møguligum russiskum álopum. Og brádliga er Pólland blivið eitt tað týdningarmesta limalandið í NATO, sigur hann við.
Val verður í Póllandi í morgin, men tað er ikki sannlíkt, at leikluturin í NATO verður ávirkaður av valúrslitinum, tí eingin andstøða er í Póllandi móti NATO-limaskapi.
Sí eisini


text:
Björk Guðmundsdóttir
Björk Guðmundsdóttir, betri kend sum Björk (fødd 21. november 1965 í Reykjavík) er ein íslendsk songkvinna, sangskrivari og sjónleikarinna. Hon hevur vunnið nógvar heiðurslønir úr fleiri londum og hon hevur fleiri ferðir verið á ovastu rók á hittlistum kring heimin. Tríggjar av stakløgum hennara komu á Top 10 í Stórabretlandi ("It's Oh So Quiet" náddi eitt fjórðapláss, "Army of Me" nummar 10, og "Hyperballad" nummar 8). Plátufelag hennara, One Little Indian, boðaði frá í 2003, at hon hevði selt meira enn 15 milliónir kring allan heimin.
Hon hevur vunnið fýra BRIT Awards, fýra MTV Video Music Awards, eina MOJO virðisløn, tríggjar UK Music Video Awards, og, í 2010, vann hon Polar Music Prize frá the Royal Swedish Academy of Music sum viðurkenning av hennara "deeply personal music and lyrics, her precise arrangements and her unique voice." Í 1997 vann hon Tónleikavirðisløn norðurlandaráðsins.
Björk hevur eisini verið tilnevnd 14 Grammy Awards (umframt tvær fyri art direction av hennara album sleeves, sum onnur hava gjørt), eina Oscar-virðisløn, og tvær Golden Globe Awards. Hon vann Best Actress Award á Cannes Film Festival í 2000 fyri høvuðsleiklut hennara í filminum Dancer in the Dark eftir Lars von Trier. Hon var plaserað sum nummar 29 í listanum hjá VH1 "The 100 Greatest Women in Music", nummar átta í listanum hjá MTV "22 Greatest Voices in Music", og nummar 16 í listanum hjá Rolling Stone's "100 Greatest Singers of All Time".
Tónleikaútgávur í úrvali[rætta | rætta wikitekst]
- Björk (1977)
- Debut (1993)
- Post (1995)
- Homogenic (1997)
- Vespertine (2001)
- Medúlla (2004)
- Volta (2007)
- Biophilia (2011)


text:
Føroyingar vilja ikki vita av rúsdrekkakoyring
23-11-2017
Tað er langt frá í lagi at seta seg við róðrið við einari alkopromillu skeivu megin 0,2.
Tað siga heili 92% av føroyingum, sum ikki góðtaka koyring við rúsdrekka í blóðinum. Hetta vísir nýggj hugburðskanning sum Ráðið fyri Ferðslutrygd hevur latið gjørt av Gallup nú í november. 92% siga, at rúsdrekkakoyring kann "ikki" ella "als ikki" verða góðtikin. 6% svara, at rúsdrekkakoyring skal helst ikki koma fyri.
- Vit eru ikki bilsin um hetta úrslitið. Hugburðurin ímóti rúsrekkakoyring er óvikiligur millum tey flestu. Men hjá summum kann vera langt frá hugburði til atferð. Tí rúsdrekkakoyring er framvegis orsøk til álvarsligar ferðsluvanlukkur, sigur Brynhild Høgnadóttir frá Ferðslutrygd.
« Aftur


text:
17. Jan 2018
Freistin at skriva inn næmingar til 1. flokk er fríggjadagin 19. januar, t.v.s, at bert tveir dagar eru eftir. Vit halda, at Skúlin á Fløtum er eitt gott val, sum letur upp fyri mennandi og spennandi avbjóðingum.
Les meir á næstu síðu.
17. Jan 2018
Tey í 2.d hava seinastu tíðina arbeitt við sagnum og myndlist. Teimum dámar øgiliga væl at hoyra søgur og sagnir og so nýta evnini í tekningum.
Síggið frálíku úrslitini á næstu síðu.
15. Jan 2018
4.a, 4.b og 4.d høvdu SSP-dag í í auluni í morgun við fjølbroyttari skrá.
Frætt meira á næstu síðu.
14. Jan 2018
Skúlin hevur verið raktur av verkfallinum hjá Pedagogfelagnum, men nú semja er gjørd millum partarnar, eru vanlig viðurskifti aftur galdandi í skúlanum.
Fráboðaða samhugaverkfallið í morgin er avlýst, og øll møta í skúla sum vant.
12. Jan 2018
Tú kanst siga alt á føroyskum uttan at tosa enskt - sjálvt KUL! Barnaútvarpið hevur tosað við fleiri fólk, sum arbeiða við málinum, og ein teirra er Oddfríður.
Frætt meira á næstu síðu
11. Jan 2018
GANDAFLOYTAN eftir Mozart er heimskendur operaklassikari við stórfingnum tónleiki og hugkveikjandi søgu um kærleika og moral við nógvum fløkjum um tað góða og tað ónda, eyðnu og óeyðnu. Næmingar fingu í dag høvi at uppliva Gandafloytuna.
10. Jan 2018
Martin Karl Olsen hevur sitið sum starvsfólkaumboð í skúlastýrinum. 1. november varð hann settur sum 1. varaskúlastjóri, og kann hann tí ikki longur sita í skúlastýrinum. Rudi H. Heinesen, lærari, er vald fyri hann. Kristjan Petersen er varaumboð.
09. Jan 2018
Orðini vera týðiligari í langtíðarminninum og tí nógv lættari at taka fram aftur seinni, tá ið tú lesur hart fyri teg sjálvan.


text:
Um tú skalt giftast er hetta góður íblástur at hyggja eftir. Um tú ikki skalt giftast og bara ert her fyri at hyggja eftir øllum teimum vøkru myndunum, er tað eisini heilt ílagi. 😉 Og ert tú eitt myndafólk, sum enn ikki er á okkara veitarayvirlitð, ert tú sjálvandi vælkomin at skriva teg upp á yvirlitið her – tað er púra ókeypis. Og eisini vælkomin at senda okkum 10 myndir, um tú ynskir at vísa onkrar fram í hesi grein. 🙂
Stutt um Eydbii Myndir:
At taka myndir er at æviga løtur. Og hvørjar løtur eru størri enn brúðardagurin? Spenningurin í løtuni tú verður pyntað. Romantikkurin tá eyguni møtast og fyrsta egnabrá verður kastað á komandi hjúnarfelaga...................
VEND -->
Vilt tú vita meira?
Fyri at lesa víðari, síggja fleiri myndir ella síggja nærri upplýsingar um myndafólki, kanst túTRÝSTA HER
Stutt um OPHfoto:
Í dag arbeiði eg hálvyrkis sum myndamaður og bjóði fram myndatøku við stórum royndum, fyrstafloks ljós- og myndaútgerð, ið gevur mær møguleika at fanga løturnar enn betur. Brúðarmyndir havi eg sera góðar royndir í og veit tí akkurát hvat krevst, til at fanga tykkara stóra dag best møguligt............
VEND -->
Stutt um Olafsdóttir Photography:
Tað er Harriet Olafsdóttir av Gørðum, sum er kvinnan handan Olafsdottir.
Myndatøka hevur altíð hugtikið meg, men tað er ikki fyrr enn seinastu árini at eg veruliga eri farin í gongd við at taka myndir og bjóða meg framm.
Eg bjóði meg eisini framm at taka brúðarmyndir og forlovilsismyndir til stóra dagin.
VEND -->
Stutt um: Lydia Hansen Photography
Lydia er fødd og uppvaksin í Føroyum, og áhugin fyri myndatøku byrjaði á einum sera ungum aldri. Hon lesur til B.A. of Arts in Photography í Berlin, og ferðast javnan til Føroyar fyri myndatøkur.
VEND -->
Vilt tú vita meira?
Fyri at síggja fleiri myndir ella nærri upplýsingar um myndafólki, kanst túTRÝSTA HER
Stutt um Erla Z:
Eg bjóði meg eisini fram at taka brúðarmyndir.
VEND -->
Stutt um James Kelly Photography:
Vit átaka okkum at fanga báði tær stóru løturnar og lítlu detaljurnar á brúðardegnum. Vit bjóða ymiskar príspakkar sum passa til tey ymisku brúðleypini.
VEND -->
Stutt um E.P.Petersen Photography:
Saman við konu míni, fari eg altíð í holt við uppgávuna heilhjartaður og leggi stóran dent á, at kundin fær myndir, sum lýsur løtuna og persónarnar á besta hátt, og sum tey kunnu vera stolt av og sera glað fyri. Ynskir tú ein brúðarfotograf, sum er engageraður, dugnaligur og til ein kappingarføran prís, ert tú vælkomin at seta teg í samband við okkum.
VEND -->
Vilt tú vita meira?
Fyri at síggja fleiri myndir og nærri upplýsingar um myndafólki, kanst túTRÝSTA HER
Deil hesa grein


text:
Bæði innan kommunulæknaskipanina og innan sjúkrahúsverkið hevur stóri trupulleikin verið, at tað ikki er eyðnast at rekrutera serlæknar í almen medisin til kommunulæknastørvini, og serlæknar í ymisku sergreinunum til sjúkrahúsverkið.
Serlæknar í Almen Medisin (kommunulæknar)
Stórur tørvur er á kommunulæknum í føstum starvi. Í løtuni eru bert 18 av 30 størvum sett við læknum í føstum starvi. Okkurt er gjørt fyri at bøta um støðuna, men lítið hevur hjálpt.
Síðani vaktskipanin varð broytt við vakthavandi kommunulækna á Landssjúkrahúsinum og ”bakvakt” í tilkalling, eru vaktviðurskiftini avgerandi broytt. Við hesum tykist áhugin fyri at útbúgva seg til kommunulækna vaksandi. Við núverandi útbúgvingarstørvum, sum fevna um 5 ár, tekur tað sjálvandi nógv ár, áðrenn tørvurin er nøktaður. Tí er neyðugt, at útbúgvingarstørvini í heilsuverkinum vera so nógv sum møguligt.
At stórur partur av hesi útbúgving kann takast í Føroyum, hevur eisini økt um áhugan. At ikki øll tann kliniska útbúgvingin kann takast í Føroyum, er nokk grundað á vánaliga normering á ávísum serdeildum á Landssjúkrahúsinum.
Skipanin av Heilsudeplum hevur helst eisini hjálpt uppá arbeiðsviðurskiftini hjá kommunulæknunum. Tá ein hoyrir teir potentiellu umsøkjarnar til ósettu størvini, er tað teirra ynski, at 2-3 læknar sita saman, hvør við ábyrgd av egnum sjúklingum og starvsfólki (sjúkrarøktarfrøðingi og/ella skrivara). Um aðrir serfrøðingar sita í sama bygningi, er ikki so avgerandi fyri læknarnar.
Hugskotið um fastlønarskipan, fyri at spara pening, tekur kommunulæknaskipanin ikki undir við. Um øll kommunulæknastørvini eru sett við passaligum sjúklingatali, kann tað kanska umhugsast, men ikki, um hvør lækni skal taka sær av nógv størri tali av sjúklingum. Tað er útlitið til eitt alt ov stórt tal av sjúklingum, sum helst heldur útbúnum læknum frá at søkja leysu størvini.
Fyri summar av umsøkjarunum hevur møguleiki fyri parttíðarstarvi áhuga og sum fyri allar læknar, hevur vakttíttleikin og eftirútbúgvingarmøguleikin nógv at siga.
Vónandi verða potentiellu umsøkjararnir til kommunulæknastørvini tiknir meira við uppá ráð, tá primera heilsutænastan skal umskipast.
Serlæknar til sjúkrahúsverkið
Áhugin fyri at søkja serlæknastarv í føroyska sjúkrahúsverkinum tykist minkandi. Hetta rakar í løtuni Landsjúkrahúsið meint. Røntgendeildin og ortopediska økið eru bestu dømi um hetta. Hendan ónda ringrásin er ein stór hóttan fyri føroyska sjúkrahúsverkið.
Tá serlæknamanningin er komin so langt niður sum á nevndu deildunum, har skjótt eingin serlækni er í føstum starvi, verður tað ein stór avbjóðing at fáa umsøkjarar.
Mest eyðsýndu treytirnar fyri at fáa umsøkjarar, eru nokk ikki so truplar at fáa eyga á:
- Kappingarfør lønarviðurskifti, fastløgd í sátmála á hædd við tann danska.
- Kappingarfør arbeiðsviðurskifti.
- Rímulig vaktviðurskifti (minimum 3-skifti vakt)
- Møguleikar fyri nøktandi eftirútbúgving.
- Møguleikar fyri nøktandi útbúgving av yngri læknun og øðrum starvsfólki.
- Møguleikar fyri gransking.
- Møguleiki fyri sáttmálabundnari frítíð og avspáking.
Sambært álitinum um nýskipan av heilsuverkinum, liggja føroysku lønirnar fyri serlæknar og sjúkrarøktarfrøðingar 10-15 % lægri enn í grannalondunum.
Í 2017 krevur ein yvirlækni við vaktskyldu, at vaktbyrðan ikki er tyngri enn 3.-4. hvørt døgn, og at møguleikarnir fyri at viðlíkahalda sínar kvalifikatiónir eru nøktandi.
Eitt fyribrigdi, sum ger seg meira og meira galdandi, er subspesialisering innan ymisku grein-spesialini. Jú meira specialiseraðir læknarnir eru, jú meira er brúk fyri, at teir sita á sama sjúkrahúsi og supplera hvønnannan. Við nøktandi normering innan ymisku serlæknaøkini, kann ein hugsa sær eina ávísa ”subspesialisering” ella áhugaøki á deildunum. Neyðugt verður tó við konsulentskipan av subspesialiseraðum greinspesialistum. Hetta fyri at sleppa undan at senda so nógvar sjúklingar av landinum, og fyri eftirútbúgving av føstu serlæknunum.
Fyri Skurðdepilin á Landssjúkrahúsinum má leggjast afturat, at neyðugt er við nøktandi møguleikum fyri arbeiði á skurðgongini. Fyri kirurgisku serlæknarnar er avgerandi neyðugt við nøktandi skurðtíð. Hetta krevur, at fleiri skurðstovur verða tiknar í brúk, og eina uppnormering á skurðgongini, eisini av øðrum starvsfólki, serliga sjúkrarøktarfrøðingum.
Eisini er neyðugt at endurmanna kirurgisku millumvaktina.
Nevndu treytirnar frammanfyri eru generellar, men nokk bert realistiskar fyri Landssjúkrahúsið. At fáa tey smærru sjúkrahúsini (KS og SS) at passa inn í eitt nútíðar/framtíðar sjúkrahúsverk, við fullari døgnmanning, er trupult.
Smærru sjúkrahúsini (KS og SS)
Ógvuliga ymiskt er, hvørji ynski og ætlanir eru fyri tey smærru sjúkrahúsini, líka frá útbygging við egnum serdeildum, til opna skaðastovu fyri lokaløkið, mannaða við yngri læknum. Aftaná orðaskiftið um sjúkrahúsverkið tykist greitt, at vit framvegis koma at hava trý sjúkrahús við fullari døgnmanning. Ein stjóri skal setast afturat fyri alt sjúkrahúsverkið. Hetta fyri at samskipa kapasitetin í samlaða sjúkrahúsverkinum. Ein felags visiatión. Dagkirurgi skal vera á KS og SS. Akut kirurgi skal bert vera á LS. Læknamanningin á SS og KS skal helst vera sum nú, við yvirlæknum í bakvakt og yngri læknum í forvakt. Opin skaðastova skal so virka sum avlastning av kommunulæknavaktini.
Einki at siga til, at løgtingslimir berjast fyri at varðveita almennu arbeiðsplássini í lokaløkinum. Tað verður so upp til ein meiriluta á Løgtingi at meta um, hvussu vit fáa mest fyri hvørja krónu – hvussu vit mest rationelt og trygt skipa okkara heilsuverk.
Ein lúrandi hóttan móti einum framtíðar sjúkrahúsverki eru lokalpolitisku ynskini um at leggja ymisk serlæknaøki út á KS og SS. At hava fleiri spesialiseraðar serdeildir við serlæknum í døgnvakt á trimum sjúkrahúsum fyri 50.000 íbugvum, er neyvan eitt gott hugskot.
Komandi broytingar koma ikki eftir einum ella trimum árum. Tað sum er meira áhugavert, og sum kann kennast ræðandi, er, hvussu sær út um t.d. 10 ár.
Hvat er so at gera?
Landssjúkrahúsið (LS) er og verður bulurin i føroyska sjúkrahúsverkinum. Landssjúkrahúsið kemur at vísa á hvørjum støði – á hvørjum ambitiónsniveau – okkara politiski mynduleiki vil hava okkara sjúkrahúsverk at liggja.
Neyðugt verður neyvt at fastleggja 1. hvørjar deildir og hvørji serlæknaøki skula vera, 2. hvør manning skal vera, og 3. hvør vaktbyrða skal vera. At 4. sáttmálaviðurskifti og áðurnevndu arbeiðsviðurskifti eru á hædd við t.d. tey donsku,er sjálvsagt. Tað er fyrst og fremst teir, vit skula kappast við um serlæknarnar.
Avgerandi fyri rekrutteringina av serlæknum verða tey signal, sum koma frá politiska myndugleikanum í komandi orðaskifti. Eitt signal, sum greitt sigur í hvønn mun okkara politiski myndugleiki vil fremja nevndu átøkini. Potentiellu umsøkjararnir, undir útbúgving, koma at sita undir hvørjum orði. So mikið hava vit sæð, seinast frá brævi, undirritað av sløkum 30 serlæknalesandi. Hesi kunnu jú lættliga fáa fast starv uttanlands – og kanska koma heim sum konsulentar í einar tvær vikur av og á.
Sambært útrokningum, sum Læknafelag Føroya hevur gjørt, eigur talið av serlæknum fyri okkum 50.000 íbúgvar at vera nærum tað dupulta, um vit rokna í mun til t.d. Danmark.
At hækka talið av normeraðum serlæknun til 65-70 krevur hægri játtan. Í løtuni arbeiða 32 serlæknar á Landssjúkrahúsinum, av hesum eru 12 omanfyri 60 ár. Afturat eru 15 størv, sum ikki eru sett, grundað á manglandi umsøkjarar. Hvussu stórt neyðuga talið verður, veldst m.a. um, hvørjar uppgávur smáu sjúkrahúsini koma at hava í framtíðar sjúkrahúsverkinum. Neyðugt er við eykajáttan uppá 10-tals milliónir árliga, um núverandi tal av deildum og serlæknaøkjum skal varðveitast. Hinvegin kann ein yvirlæknavikarur ella konsulentur kosta minst dupult so nógv um mánaðin, sum ein yvirlækni í føstum starvi.
Um politiska skipanin góðtók eina líknandi normering, yvir eitt fastlagt áramál, vildi tað uttan iva fingið føroyingar undir útbúgving at umhugsa fast starv í Føroum.
Her er bert læknamangul viðgjørdur. Um tað eyðnast at rekruttera fleiri serlæknar, verður sjálvsagt eisini neyðugt at uppnormera onnur starvsfólk, serliga sjúkrarøktarfrøðingar.
Av royndum vita vit, at politiskt orðaskifti um sjúkrahúsverkið hevur lyndi til at drukna í kegli um tey smáu sjúkrahúsini. Gott hevði sjálvandi verið, um semja kundi fingist um hvønn leiklut KS og SS eiga at hava í føroyska sjúkrahúsverkinum framyvir, men tað eigur ikki at sleppa at skugga fyri, at tað er Landssjúkrahúsið og harvið tað føroyska sjúkrahúsverkið, sum stendur fyri hóttafalli.
Nú vil tíðin so vísa, um komandi ”yvirstjórin” kann fáa eitt nútímans sjúkrahúsverk at virka eftir tørvinum í 2017 – í kørmum, sum kanska vóru hóskandi fyri 60-70 árum síðani.
FAKTA
Petur Ellefsen hevur verið yvirlækni á Oyrna-nasa-hálsdeildini á Landssjúkrahúsinum í 30 ár. Eitt skifti leiðandi yvirlækni á Skurðdeplinum og eitt skifti læknastjóri á Landssjúkrahúsinum.


text:
FM í badminton 2017, Meistarabólkur
Í samstarv við HBF, verður FM hildin í Badmintonhøllin í Havn.
Einmannsleiki upp til og við semifinalar hóskvøldið 20. apríl frá kl. 17:00 Tvímannleik- og blandaðan tvímansleik friggjakvøldið 21. apríl frá kl: 18:00
Stóri finaludagurinn, KONTRAST FM, saman við judo og borðtennis verður leygardagin 22. apríl í Høllin á Halsi.
Freistin at tekna seg til FM er fríggjakvøldið 7. apríl.
Luttøkugjaldið er kr. 100,- fyri einmansleik og kr. 50,- fyri hvønn í tvímannsleiki og blandaður tvímannsleiki. Luttøkugjaldið skal gjaldast á kappingardagnum.
Leikararnir verða "seedaðir" við støði í grandprix kappinging 2016/17, úrslit fra FM 2016 og metingar frá Aritra Nandy.
Ábyrgd fyri kappingarskrá hjá BSF: Kappingarnevndin BSF við hjálp frá Aritra Nandy.


text:
Býráðsfundur 26. januar 2012
Býráðslimir:
Magnus Rasmussen, formaður, Sæunn Ó. Hansen, næstformaður, Beinta Olsen, Klæmint Østerø, Bjarni Kjeld, Arnfinn Langgaard, Karl Rasmussen, Kristian Gaardbo, Fríðbjørg Weihe, Hans Jákup Johannesen, Kári E. Jacobsen
1.
J. nr. 560 - 06/00980 Nýggj moldgoymsla í økinum sunnan fyri Skoragil, eystur móti Skorðunum, sum skal verða felags moldgoymsla fyri Nes- og Runavíkar kommunu. Økið er burtur av matr. nr. 155 í Nes haga.
Eisini skal vegur gerast til moldgoymsluna.
-Vinnu- og havnanevndin hevur á fundi 16.01.12, mælt til at taka undir við ætlanini og at taka undir við sáttmálunum við hagastýrið og Búnaðarstovuna. Biðið verður um eykajáttan á kr. 450.000,- til endamálið.
-Fíggjarnevndin hevur á fundi 19.01.2012 tikið undir við tilmælinum frá Vinnu- og havnarnevndini. Eykajáttanin verður at fíggjað úr gjaldføri kommununar.
-Býráðið hevur á fundi 26/01-2012 samtykt at taka undir við Vinnu- og havnarnevndini og fíggjarnevndini.
2.
J. nr. 12/00036 Kongshavnar Havnastýri – rakstrarætlan fyri 2012.
-Vinnu- og havnanevndin hevur á fundi 16/01-12 mælt til samtykkja at fíggjarætlanina.
-Býráðið hevur á fundi 26/01-2012 samtykt at taka undir við Vinnu- og havnarnevndini.
3.
J. nr. 331 – 11/00514 Spurningurin um útbygging av eldrasambýlinum á Skála.
Tilmæli frá Sosialu deild:
Tekniska deild mælir til at gera byggiskrá fyri út- og umbyggingina av Eldrasambýlinum á Skála.
-Sosiala nevnd hevur á fundi 16/01-2012 mælt til, at byggiskrá verður gjørd, sum kann fyriliggja til summarfrítíðina. Sosiala nevnd mælir til at kanna møguleikan við samstarvi við Sjóvar kommunu, um útbygging av Eldrasambýlinum á Skála.
-Býráðið hevur á fundi 26/01-2012 samtykt at taka undir við Sosialu nevnd.
4.
J. nr. 11/00161 Spillivatnsætlanin fyri Runavíkar kommunu.
Umhvørvisstovan hevur sett freistina at koma við dagførdari tíðarætlan til 27/02-2012.
Sí uppskot til raðfesting av arbeiðinum við spillivatnsætlanini frá Pf. Sofus M. Jakobsen dagf. 16/1-2012.
-Tekniska nevnd er á fundi 17/01-12 kunnað um málið, og tekur undir við raðfestingini.
-Býráðið hevur á fundi 26/01-2012 samtykt at taka undir við Teknisku nevnd.
5.
J. nr. 11/00093 Vindskaðar á gøtuljós í ódnini 24/11-2011 og seinni illveðri.
Tilmæli frá Teknisku deild:
Nógvir skaðar hava verið á gøtuljósini av illveðri seinastu tíðina.
Tekn. deild hevur, saman við veitarunum á økjunum, kanna skaðarnar og verður mett, at kostnaðurin fyri at gera gøtuljósini aftur í nøkulunda sama stand, liggur uml. 500.000 kr
Tekn. deild mælir til at játta pening til endamálið, soleiðis at gøtuljósini kunnu fáast aftur á nøktandi støði.
-Tekniska nevnd hevur á fundi 17.01.12 mælt til, at taka undir við tilmælinum frá Tekn. deild, og í hesum sambandi biðja býráðið um eykajáttan.
-Fíggjarnevndin hevur á fundi 19.01.2012 tikið undir við tilmælinum frá Teknisku nevnd og at eykajáttan til hetta verður fíggjað úr gjaldføri kommununar.
-Býráðið hevur á fundi 26/01-2012 samtykt at taka undir við Teknisku nevnd og fíggjarnevndini.
6.
J. nr. 12/00031 TAKS hevur við skrivi df. 05/12-2011 sent kommununi umsókn til ummælis frá felagnum „Shanti“, sum søkir um skattafrælsi.
Endamálið hjá felagnum er at stuðla barnaheiminum Shanti í India.
-Fíggjarnevndin hevur á fundi 19.01.2012 viðmælt at veita skattafrælsi sambært umsóknina.
-Býráðið hevur á fundi 26/01-2012 samtykt at taka undir við fíggjarnevndini.
7.
J. nr. 12/00026 Cafe 44, Heiðavegur 44, Saltangará søkir um skeinkiloyvi á matr. nr. 242 Glyvra bygd.
Café 44 yvirtekur virksemið hjá Café Peche, sum áður hevur fingið játtað skeinkiloyvi.
-Býráðið hevur á fundi 26/01-2012 samtykt við 8 atkvøðum fyri, 2 ímóti og einari blankari at játta skeinkiloyvi.


text:
Orð: Zacharias Zachariassen
Lag: Ókend/ur
1. Eg sum lítil piltur gekk í sunnudagsskúla,
og eg hoyrdi har um Jesus og hans blóð.
Um eg gloymdi mangt av tí, ið har vit lærdu,
eg Jóhannes 3 og 16 minnist tó.
Niðurlag: Halleluja, halleluja,
eg Jóhannes 3 og 16 lærdi har.
Halleluja, halleluja,
og á knæ í sunnudagsskúla frelstur varð.
2. Henda dagin, tá eg var í sunnudagsskúla,
spurdi lærarin meg, tá eg fór avstað:
Sig mær, um tú trýrt Jóhannes 3 og 16?
Og eg fall á knæ og græt og segði ja.
3. Lítla hjarta mítt har Gudi mátti takka,
at eitt ævigt lív hann hevði givið mær.
Og tann dagin rann eg heim og segði mammu,
at eg frelstur gjøgnum hetta versið var.
4. Er tað satt, at Harrin enntá kundi elska
ein so neyðarsligan, lítlan drong sum meg?
Jú, tað stendur so í Harrans dýra orði,
og Jóhannes 3 og 16 trúgvi eg.


text:
Orð: Janus Djurhuus
Lag 1: Hans Jacob Højgaard
Lag 2: Óla Jákup Hansen
1. Tey fara framvið á sumri í sól,
so vónrík og flúgvandi glað;
ein gullglæma sveipar og signar tað lið,
sum í vóndreymi sveimar avstað.
2. Ta lukku, ið ger tey so læandi løtt,
lívgevandi kærleikur ól,
hon kennst sum hitt unga áarsús,
hjá børnum av sumri og sól.
3. So hittast tey saman, tvey og tvey,
og skelvandi reiða sær ból, –
men sorgsveipta náttin gav heystbleikan dreym,
ið várið og summarið fjól.
4. Tey fara framvið sum tað følnaða leyv,
ið miðleyst á heiðunum fleyg,
sum mammur, ið syrgja, tá dýrasta ogn –
børnini, ov tíðliga deyð.


text:
Klumman - Januar 2018
Tað er ein avbjóðing at venja seg við vanligan mat aftur - serliga tá børnini ikki sleppa í barnagarð
Granskingarráðið: Tíggju nýggir ph.d.-arar í 2017
Sambært skrásetingunum hjá Granskingarráðnum hava tíggju føroyingar lokið ph.d.-prógv í 2017
Lúsatøl og heilivágsnýtsla almenn í hesum mánaðinum
Alifyritøkurnar skulu almannkunngera øll lúsatøl og nýtsluna av heilivági. Tølini eru tó ikki klár enn at leggja útFyri haldarar
Badmintonsamband Føroya sett nýggjan landsliðsvenjara
Danin, Sune Gavnholt, skal, saman við Aritra Nandy, standa fyri landsliðsvenjingini í badminton fram til desember 2019


text:
Vítt til veggja
10. mai 2016
Ímeðan samgongan ræðist at taka ábyrgd, er líkt til, at Sambandsflokkurin er einasti flokkur á Tingi, ið hevur sett síni tingfólk frí til at atkvøða eftir egnari sannføring, tá ið rættindi til samkynd vórðu fyri í Løgtinginum
Hóast eg ikki fari at leggja nógv aftur at víðfevnda orðaskiftinum um rættindi til samkynd, er týðandi at nema við nøkur sentral viðurskifti, áðrenn orðaskiftið endar í hesum umfari.
Vítt til veggja í flokkinum
Eitt prinsipp, sum vigar nógv í Sambandsflokkinum, er, at tað skal standa tinglimum frítt at atkvøða eftir egnari sannføring í málum av sonevndum ”etiskum” slagi.
Sama sást ikki í øðrum flokkum, og líkt er til, at Sambandsflokkurin er einasti flokkur á Tingi, ið setti síni tingfólk frí til at atkvøða – eisini hóast fleiri í samgonguni vildu sleppa at atkvøða frítt.
Soleiðis er vítt til veggja í Sambandsflokkinum, og soleiðis eigur tað at vera.
Fram eftir fummum
Málið um rættindi til samkynd fór ígjøgnum Tingið óvanliga ódámliga, óvirðiliga og hartil klossut. Hetta var ein høvuðskritikkur frá Sambandsflokkinum, tó at grundleggjandi virðið er, at allir samfelagsbólkar eiga og skulu hava grundleggjandi rættindi.
Fýra tingfólk løgdu uppskotið fram, hóast eitt slíkt mál sjálvandi eigur at koma frá landsstýrinum og í samráð við stjórnina um tað løgfrøðiliga og praktiska. Lógararbeiðið var út av lagi vánaliga frágingið, og sjáldan hevur løgtingsskrivstovan talað so harðliga at. Einki heimaarbeiði var gjørt.
Heldur enn at landsstýrið kom við einum samlaðum útspæli, vórðu trý mál løgd fram, og eftir harðan orðadrátt í og uttan fyri Tingið, varð eitt teirra – uppskotið um ikki, at fara inn um kirkjugátt – tikið aftur.
Stór ivamál og ógreiða merktu uppskot, viðgerð og nevndararbeiði, og tí var eisini stórur forvirringur í almenna orðaskiftinum.
Samgongan ræðist ábyrgd
Framvegis eru ógreiður í málinum, eftir at tað er samtykt. Nú skal løgfrøðiliga rótibutikkin í Tinganes, síðani til Danmarkar at venda hjá stjórn og Fólkatingi, síðani aftur í Løgtingið og helst aftur til Danmarkar at verða endaliga avgreidd.
Sjálvt um mong halda, at málið er avgreitt, veit eingin, hvat ið kann henda málinum á løgfrøðiliga vegnum, ið tað nú er sent út á. Eru løgfrøðiligir snávingarsteinar? Vit vita tað ikki, tí heimaarbeiðið er ikki gjørt.
Ómetaliga ódemokratiskt
Í Sambandsflokkinum, sum allan vegin hevur staðið saman, orðaðu vit eitt uppskot um, at landsstýrið skuldi koma við einum útspæli, so sleppast kundi undan stóra stríðsmálinum um at fara inn í hjúnabandslógina við málinum um rættindi til samkynd.
Aftur ræddist samgongan fyri at taka ábyrgd.
Hóast formaðurin í Javnaðarflokkinum sigur tað øvugta, fingu samgongutingfólk greið boð um at lata vera við at skriva undir, so uppskotið hjá Sambandsflokkinum kundi verða lagt fyri, hóast freistin var farin.
Soleiðis blokkeraði samgongan fyri einari savnandi loysn við – ódemokratiskt – at lata hurðina aftur fyri okkara uppskoti. Seinni gjørdist alt málið ein kabinettspurningur hjá 14. september-samgonguni, hóast tey bedýraðu, at hetta var ikki eitt samgongumál.
Tjóðin í tvíningum
Allar vanligar spælireglur eru brotnar í hesum máli, og í grundini er Løgtingið misbrúkt nakað so dyggiliga og óhoyrt, tí at 14. september-samgongan ræðist fyri at taka ábyrgd.
Hvat kom burturúr?
Eitt er, at samkynd hava fingið útlit til at fáa grundleggjandi rættindi.
Annað – og meira álvarsligt er – at 14. september-samgongan hevur rent ein kíla niður ígjøgnum føroysku tjóðina. Fólk standa spjadd og stór ósemja ræður í landinum um hetta mál, ið fyllir nógv.
Alternativið
Hvat er alternativið?
Tað er, at samgongan setti síni tingfólk frí til at gera eftir egnari sannføring, so at uppskot Sambandsfloksins kundi verið lagt fyri Tingið og – uttan iva – verið samtykt.
Tá hevði úrslitið verið, at samkynd høvdu fingið síni grundleggjandi rættindi, uttan at tjóðin fór í tvíningar.
Hetta var tann savnandi loysnin á málinum.
Tó – ein samgonga, sum ræðist fyri at taka ábyrgd, kann ikki annað enn skapa órógv og sundurlyndi millum føroyingar.
Bárður S. Nielsen
Formaður Sambandsfloksins
RN
Aftur


text:
Annika Olsen ætlar sær eftir øllum at døma í býráðið, nú hon langar eftir Javnaðarflokkinum í býráðnum, sum annars er í samgongu við hennara egna flokk og hennara egna valfelag, sum hon enntá er forkvinna fyri.
Hon rópar tað "fallitterklæring", tí løgtingslimur hjá javnaðarflokkinum hevur hugleitt um, hvussu mann best tryggjar eitt javnt tænastustøði kring landið. Eg eri sannførdur um, at tað gera kommunurnar best sjálvar.
Men tað, sum fær meg at tríva í pennin, var útsøgnin um, at vónandi fær eldraøkið í Tórshavnar kommunu fremstu raðfesting og framum keyp av almennum bygningum fyri 100 tals milliónir.
Fáur fólkafloksmaður lýgur meira ein helvtina, men kanska fólkaflokskvinnurnar duga betri.
Fyri tað fyrsta, so hevur kommunan ikki keypt nakran almennan bygning yvirhøvur. Heldur ikki Sjóvinnuhúsið, sum partamaður Anniku í býráðnum annars hevur staðið fyri, er ikki keyptur frá tí almenna.
Fyri tað næsta, so hava íløgurnar í sonevndu bankabygningarnar og í Sjóvinnuhúsið onga ávirkan havt á tænastustøðið á eldraøkinum ella nøkrum øðrum uppgávuøki hjá kommununi.
Tvørturímóti hava vit ment og skipað nýggj tilboð og tænastur, og fleiri eru ávegis.
Ta veruliga falliterklæringina eigur Annika Olsen sjálv, tá hon sum landsstýriskvinna tveitti eldraøkið púra ófyrireikað og niðurpínt út til kommunurnar. Einki var klárt, alt regluverkið manglaði, fíggingin var eitt neyðaregg, og alt hetta skulu kommunurnar og núsitandi samgonga nú taka upp eftir henni.
Annika, kom tú ikki og fortel Føroya fólki og havnarborgarum við, hvussu tú raðfesti eldraøkið úti í Almannamálaráðnum. Tað eru leivdirnar av tínari vanlukkuligu raðfesting av eldraøkinum, sum kommunurnar nú stríðast við at fáa á beint.


text:
Fyri løtu síðan undirskrivaðu Heðin Mortensen, borgarstjóri vegna Tórshavnar býráð, og Steinálvur Petersen, stjóri í J&K Petersen avtalu fyri 450 milliónur krónur um útbygging av Tórshavnar Havn
- Eg dugi ikki at síggja, hvussu vit kunnu bíða meira.
Soleiðis svaraði Heðin Mortensen, borgarstjóri, tá ið dimma.fo spurdi hann, um ikki ein so stór verkætlan kundi bíða til eftir tað býráðsvalið, sum liggur beint fyri framman, tann 8. november.
- Hetta málið hevur verið 3-4 ár ávegis. Tað hevur verið ígjøgnum allar nevndir, og tað hevur fingið allar góðkenningar. Vit hava tillagað og broytt verkætlanina, so hon samsvarar við tey krøv, sum eru sett. Tað var næstan einmælt samtykt, bara ein var ímóti, og onkur atkvøða var blonk. So eg dugi ikki at síggja, at vit skuldu bíða meira, tí so hevði málið drigið út. Vit hava avbjóðingar, og so nyttar lítið at bíða. Eitt býráð byggir altíð á herðarnar á tí undanfarna. Tað gera vit, og tað ger komandi býráð, svaraði Heðin Mortensen, borgarstjóri í Havn.
Verkætlanin at útbyggja Tórshavnar havn byrjaði í 2013. Í apríl 2015 var byggiskráin samtykt, men í oktober varð samtykt at minka prosjektið. Í desember góðkendi Yvirfriðingarnevndin broyttu verkætlanina, sum nú ikki longur er beint framman fyri Skansan. 30. juni 2016 fekst endaliga loyvið frá Innlendismálaráðnum, 4. august samtykti býráðið at fara í gongd, og í dag var so sáttmálin undirskrivaður við J&K Petersen.
Samlaði kostnaðurin er mettur 465 milliónir krónur. Lántøkan er 250 milliónir krónur.
- Hetta lánið hevur einki við Tórshavnar kommunu at gera sum so. Tað er Tórshavnar Havn, ið hevur eina inntøka á um 6 milliónir krónur um árið, sum tekur sær av at gjalda lánið aftur. Hetta ávirkar sostatt ikki skattaprosentið í Havn, og tað ávirkar heldur ikki aðrar verkætlanir og útbyggingar, sum vit fremja, sigur Heðin Mortensen.
Arbeiðið verður eftir ætlan handað Tórshavnar havn tann 30. november 2019.


text:
Landsstýriskvinnan í heilsu- og innlendismálum, Sirið Stenberg, hevur í dag sett Hjalta Sofus Gunnarstein í starv sum landsapotekara. Tað upplýsir Heilsu- og innlendismálaráðið á heimasíðu síni.
Hjalti er 55 ára gamal og útbúgving cand.pharm. í 1990. Hjalti hevur drúgvar royndir sum farmaceutur, deildarleiðari og apotekari í føroyska Apoteksverkinum, har hann millum annað hevur starvast sum deildarleiðari í eitt 12 ára skeið og seinastu 10 árini sum apotekari á ávikavist Eysturoyar Apoteki og Tjaldurs Apoteki.
Harumframt hevur Hjalti starvast sum farmaceutur og varaleiðari á donskum apoteki. Hjalti hevur eisini verið virkandi landsapotekari fyrst í 2011 og hevur aftur verið virkandi landsapotekari síðani desember 2016.
Hjalti S. Gunnarstein byrjar í starvinum 1. juni 2017.


text:
Hósdagin í farnu viku, hin 18. mai, hevði Føroya Arbeiðsgevarafelag ársaðalfund sín, har millum annað ársfrágreiðingin varð løgd fram.
Umframt kunning um gongdina í ymsu vinnugreinunum setur Føroya Arbeiðsgevarafelag í ársfrágreiðing síni serliga ljós á trý evni. Hesi eru fiskivinnunýskipan, eftirlønarnýskipan og vinnupolitikk.
Sjónarmið Føroya Arbeiðsgevarafelags til evnini eru samanumtikið:
• Tørvur er á at gera eina fiskivinnunýskipan, men hetta má gerast við støði í einum yvirskipaðum vinnupolitikki. Pørtum av uppskotinum til nýggja fiskivinnuskipan kann felagið taka undir við. Harímillum ætlanunum um burðardyggan fiskiskap, grundað á umsitingarætlanir, herda revsing fyri ólógligan fiskiskap og kvotaskipan. Tó tekur Føroya Arbeiðsgevarafelag ikki undir við uppboðssølu av rættindum, tí mett verður ikki, at slík skipan í longdini gevur størsta avkastið hvørki fyri fyritøkurnar í vinnuni ella fyri landið. Felagið mælir til eina fíggjarliga burðardygga skatting av tilfeingisrentuni, grundað á staðfest miðalúrslit í vinnuni. Somuleiðis skal vinnan hava frælsi at leggja viðurskiftini til rættis, tó við ávísum rímiligum avmarkingum, har atlit verða tikin til samfelagsvirðini.
• Eftirlønarnýskipan hevur verið á skránni í mong ár. Eisini henda samgonga hevur sett sær fyri at fáa í lag hesa nýskipan. Tað vísir seg tó, at trupult er at fáa politiska semju um hetta stóra mál. Føroya Arbeiðsgevarafelag saknar, at politiska skipanin gevur sær far um stóru ábyrgdina, sum partarnar á arbeiðsmarknaðinum hava tikið í kollektivum sáttmálum, og ansar eftir at politiska nýskipanin tekur atlit til kollektivu avtalurnar, sum eru gjørdar. Tað er somuleiðis neyðugt, at partarnar á arbeiðsmarknaðinum verða tiknir við í arbeiðið at nýskipa eftirlønarøkið. Les meira um hetta í áskoðanini hjá Føroya Arbeiðsgevarafelag hesa vikuna.
• Neyðugt er at dagføra landsins vinnupolitik. Føroya Arbeiðsgevarafelag mælir til, at hetta verður gjørt sum skjótast. Seinastu út við tvey árini hevur verið arbeitt við fiskivinnu-, ferðavinnu-, sjóvinnu- og alipolitikki, og nú er eisini orkupolitikkur á dagsskránni. Gott og neyðugt er, at arbeitt verður við vinnugreinapolitikki, men Føroya Arbeiðsgevarafelag saknar at yvirskipaður vinnupolitikkurin verður dagførdur, og kann verða grundarlag undir teimum vinnugreinapolitikkum, sum verða gjørdir.
Samlaða ársfrágreiðingin sæst her
Fyri vali á aðalfundinum stóðu Bergur Poulsen, Kristoffur Laksá og Fróði Magnussen. Kristoffur Laksá og Fróði Magnussen tóku við afturvali og vórðu valdir. Bergur Poulsen bar seg undan afturvali, og í hansara stað varð Jens Meinhard Rasmussen valdur í nevndina. Afturat hesum sita Atli Gregersen, Bogi Jacobsen, Jón Sigurdsson og Høgni Hansen í nevndini.
Nevndin hevur ikki skipað seg enn.


text:
Heppið stig á Skála
1. lið19-03-2017 - Jónfinn Petursson
Effodeildin, 2. umfar: Skála – HB 0-0
Vit koma aftur sum av torvheiðum í dag. Einki mál og eitt stig varð úrtøkan. Hugstoytt var, at vit bara spældu okkum fram til tveir veruligar málmøguleikar í øllum dystinum. Jaligt er, at einki mál enn er skorað ímóti okkum.
Skálmenn eiga helst at iðra seg eftir dagsins dyst, tí teirra møguleikar vóru fleiri og størri enn okkara. Eftir hálvan tíma var Mamuka Toronjadze komin í góða støðu tvær ferð, og serliga seinna møguleikan átti hann at umsett til mál.
Beint uppundir endan av hálvleikinum áttu vit helst at skorað, men tíverri fór skotið frá Heðini á tvørstongina, og dagsins maður, Sebastian Pingel, sendi løtu seinni bóltin uppum málið.
Vit royndu at flyta fleiri fólk fram frá byrjan av seinna hálvleiki, men hóast vit komu betur við, vóru skálamenn snildari og fingu vart væl fyri. Serliga Pætur Dam Jacosbsen var góður fyri vertirnar og dugdi væl at koyra bóltin runt.
Í seinna hálvleiki hevði Skála tríggjar næskar royndir meðan vit høvdu bara tað einu. Pingel kom í góða støðu, men tíverri var verjan fyri og avvísti.
Jákup Johansen royndi seg við sera góðum skoti, men Teitur bjargaði og Ólavur Mikkelsen mundi snýtt øll tá hann sendi eitt enn longri langskot beint yvir málið.
Vit kunnu bara taka til takka vit tí eina stiginum og kunnu staðfesta, at verjan stendur væl, og at heldur ikki vit høvdu evnini at bróta Skála-múrin niður.
Nú er landsliðssteðgur á skránni, og helst verða næstu dagarnir brúktir væl til at fáa okkara lið samanspælt og klárt til næsta dyst.
KOYR Á, HB!!!!
HAGTØLINI
Effodeildin, 2. umfar sunnudagin 19. mars 2015 kl. 15.00 undir Mýruhjalla
Skála – HB 0-0
Gult kort: Heðin Hansen og Bartal Wardum
Liðið: Teitur M. Gestsson – Ári Mohr Jónsson, Bartal Wardum, Johan Troest Davdisen (liðsk.), Jógvan Rói Davidsen, Símun Samuelsen (Adrian Justinussen 76), Heðin Hansen, Martin Bergvold, Rókur av Fløtum Jespersen, Sebastian Pingel (Daniel Johansen 85) og Daniel Elly Pedersen (Ari Mohr Olsen 69)
Óbrúktur eykaleikarar: Mattias Lamhauge, Dánjal Pauli Lervig, Heri H. Mohr og Tróndur Jensen
Á beinkinum: Sigríður Clementsen, Rasmus Nolsøe Tróndur Vatnhamar, Uni Nielsen og Heðin Weihe
Dagsins maður: Sebastian Pingel
Dómari: Alex Troleis
Hjálpardómarar: Johnleif Gerðisá og Arni Rasmussen
4. dómari: Bjarki Danielsen
Myndir: Rakul Hansen


text:
Nú ein dagin segði ein facebookvinur mær, at tað mundi hjálpa lítið at skriva undir uppá ditten ella dattin. Eg havi hugsað um hetta líka síðani, ikki tí at eg ivist í tí sjálv, men tí at tað undrar meg, at onnur ivast í tí.
Í gjár klokkan seks minuttir yvir seks um kvøldið fekk eg eitt teldubræv frá Amnesty International í Bretlandi, sum segði mær, at nú er Herman frælsur maður.
Týskvøldið hevði økisdómarin í Louisiana givið Hermani grið og lovað honum úr fonglsinum, har han hevur sitið síðan 1971.
Og skjótt verður Herman fullkomiliga frælsur í hesum heimi, tí hann er á seinasti stigi í krabbasjúku síni og fór úr fongslinum í sjúkrabili beinleiðis til eitt sjúkrahús.
”Through the ambulance window, he may have glimpsed the streets of New Orleans,” siga tey í brævinum, men hann sleppur neyvan at ganga har í gøtunum aftur.
Herman Wallace var saman við tveimum øðrum dømdur fyri vápnað rán í 1971 og fongslaður. Seinni var hann og ein annar dømdur fyri at hava myrt ein fangavørð, men onki prógv er nakrantíð funnið, sum bendir á, at teir hava gjørt hetta. DNA royndir hvurvu og annað mangt, sum fekk fólk at ivast stórliga í, at teir høvdu nakra skyld. Sjálvt einkjan eftir myrda mannin hevur gjørt greitt, at hon als ikki trýr, at teir hava myrt mannin.
Hetta er eftir øllum sólarmerkjum eitt klassisk dømi um rasismu, tí Heman Wallace er svartur og var aktivur í Black Panther rørsluni. Hann stríddist fyri at betra um viðurskiftini í fonglinum, men úrslitið var, at hann hevur sitið yvir 40 ár í fongsli og størsta partin fullkomiliga avbyrgdur
Bæði kend og ókend hava stríðst fyri at fáa Herman og vinir hansara leyslatnar, og nú er hann so leyslatin og skjótt ávegis til annan heim.
So tit: Skrivið fyri lívi – eisini tí, sum er um at fara handan sýn. Tað loysir seg!


text:
Hetta kommunistasitatið hoyrdi eg ein norðmann siga í einari sending í norska sjónvarpinum, har tilkomin fólk tosaðu um evnið: Hvar helviti er helviti?
Hetta vóru fólk, sum vóru uppfløskað við undirliggjandi hóttanum um staðið fult av svávuli, royki og eldi, har tú endaði, sum ikki var uttan synd.
Onkur hevði á gamalsaldri meldað seg úr statskirkjuni – móð av at hava Guds eygu í bakinum ella at noyðast at ganga undir nakrar lærusetningar, sagdir fyri fleiri túsund árum síðani í einum fjarskotnum landi.
Fólk uttan gudstrúgv hava eisini etiskar livireglur, sum eru líka góðar, sum vit halda okkum liva eftir, vildi ein kona vera við.
Ein av monnunum siteraði: “Bedre enn mange som sier de tror, trenger jeg noen som vet.” Og eg var so errin, tí eg kendi hetta aftur sum sangin Revolusjonens røst hjá norska arbeiðaraskaldinum Rudolfi Nilsen.
Hjá okkum vilja vit heldur hava trúgv enn fakta:
Miðflokkurin hevur havt landsfund,
Karsten Hansen bedýrar, hvussu glaður hann er fyri at vera komin í Miðflokkin (tað eri eg forrestin eisini). Tey ungu miðflokkafólkini vilja hava strammari fosturtøkulóg – kanska ætla tey, at sálarsjúkar kvinnur, gamlar kvinnur, neyðtiknar kvinnur heldur ikki skulu hava fosturtøku?
Forrestin, er Miðflokkurin ímóti deyðarevsing?
Bill heldur tjóðveldiskonur vera skaðiligar – tjóðveldiskonur vilja hava tingið at hava at Billi, men tað haldi eg ikki – tað er ótrúliga týdningarmikið, at flestu tingflokkalimir í MIðflokkinum enn eru so skítbýttir, at teir siga beint fram, hvat teir meina – Allir hinir tinglimirnir hava langt síðani lært at pakka alt inn í silvurpappír , so tú ikki hevur ánilsi av, hvat teir í veruleikanum meina.
Ein annar, sum leyp framav í berari fáfongd, var Sjúrður Skaale, sum alment bað tey samkyndu halda kjaft við at grenja, men eg hoyrdi so onga tjóðveldiskonu tíansheldur tjóðveldismann hava at Sjúrði!
Sekterisk trúgv er spillandi fyri okkara land – men vit fáa so ikki gjørt nakað við tað, so leingi vit standa til reiðar at offra tað, vit standa fyri, fyri ein lítlan løtuvinning – apropos samgonguna millum Tjóðveldi og Miðflokkin: Vit nærkaðust á ongan hátt fullveldi, vit fingu ongan nýggjan fiskivinnupolitikk (ella siðaskifti, sum proklamerað varð á ólavssøku). Vit fingu í staðin ein útgang, har floksformaður Tjóðveldisins stóð sum eitt neyt við kúbeini í hond. (kanska úr amboðskassanum, hann tosaði um á sinni).
Ja, eg eri djúpt vónsvikin og haldi als ikki, at nakað er at feira!
Men aftur til trúnna – nú tað nærkast á jólum:
De fattiges herre og mester!
Det var ikke godt for ham.
Han hengtes tilslutt på korset
midt mellem synd og skam.
Godt det er bare en skrøne
at Kristus er kommet påny.
Så blir det en fattig mindre
å nagle til kors i vår by.
Vi i de mørke gater
feirer idag en fest.
Til jul får vi tyve kroner,
til påske: Korsfest! Korsfest!
(úr Arbeidsløs jul eftir Rudolf Nilsen)
Til ber at skifta fattig út við einhvønn kúgaðan bólk, man hevur hug til.


text:
Blusa úr ull, std. XS-XL
Blusan (undirtroyggja) er frá Joha, og hon er úr 100 % ull.
Góðskan er av tí allar besta. Tær eru merktar við "ecolabel", sum merkir, at tær ikki innihelda evni, sum eru skaðilig fyri menniskju ella umhvørvið annars.
Joha er eitt danskt virki, sum er millum teir førandi framleiðararnar av barnaklæðum. Øll klæðini hjá Joha verða framleidd á egnum virkjum frá byrjan til enda, tvs. tey verða ikki framleidd eystanfyri, sum annars flestu klæðir verða í dag.
Vørunummar: 17791 50 Blouse Women natur Joha


text:
Fyri at betra um umstøðurnar hjá ferðavinnuni í Suðuroynni, hava Strandfaraskip Landsins í samráði við Henrik Old, landsstýrismann í samferðslumálum gjørt av at lækka prísirnar fyri bussar, ið ferðast við Smyrli. Tað upplýsir Samferðslumálaráðið í skrivi sent miðlunum.
- Fólk í ferðavinnuni hava ofta gjørt vart við, at prísurin fyri bussar við Smyrli er ov høgur, og lækkingin er tí ein byrjan upp á at betra um ferðavinnuvirksemið í oynni”, sigur Henrik Old, landsstýrismaður.
Bussprísirnir við Smyrli lækka 30 prosent. Í krónum og oyrum velst um, hvussu stórur bussurin er, men sum dømi kann nevnast, at størstu bussarnar - teir omanfyri 15 metrar - skulu frá 1. mai rinda 765 krónur í mun 1.100 krónur, sum hevur verið galdandi.


text:
Orð og lag: Juno Larsson
Týtt: Kajfinn Hammer
1. Fyri Guðs Fólk Harrin altíð veit ein útveg,
um so leiðin gjøgnum eld og vatn enn ber!
Aldri nakran enn í neyð Hann hevur svikið,
nei, við síðu tína Harrin altíð er!
Niðurlag: Gjøgnum trúgv, gjøgnum trúgv
ber mín leið til sigur gjøgnum trongd og stríð!
Gjøgnum trúgv, gjøgnum trúgv
ber mín leið til sigur gjøgnum trongd og stríð!
2. Gjøgnum trúgv Nóa Arkina jú bygdi,
við hvørt hamarslag hann hoyrdi fólksins háð!
Sádrak, Mesak, Abed-Nego út úr eldi
vórðu bjargaðir, tí Guð var teimum hjá!
3. Gjøgnum trúgv lýddi Ábraham Guðs kallan,
og hann fór frá síni ætt til fremmant land!
Gjøgnum trúgv hann lýðin vildi ofra Ísak,
og á altarið sín einkarson hann bant!
4. Gjøgnum trúgv fullu Jeriko múrar niður!
Dag um dag tey gingu runt um Jeriko stað,
men tann sjenda dagin, sum Guð hevði lovað,
fullu múrarnir og Guðs Fólk gjørdust glað!
5. Gjøgnum trúgv í dag júst sama undrið hendir!
Júst í dag staðfestir Harrin lyftið Sítt!
Harrin brynjar út Sítt Fólk til síðsta stríðið,
stórir sigrar vinna vit um heimin vítt!


text:
Vísindavøkan fer í ár á ferð kring landið og Landssjúkrahúsið skipar í hesum sambandi fyri tveimum fyrilestrum. Vit ynskja eisini at bjóða heilsustarvsfólki, sum arbeiða uttan fyri Landssjúkrahúsið til hesar áhugaverdu fyrilestrar:
21. september kl. 15.00 fer Hans Andrias Sølvará, lektari í søgu, at greiða frá um læknastríðið.
23. september kl. 15.00 fer Kristanna Hammer, lektari í sjúkrarøktarfrøði, at halda fyrilesturin: "Lýsing av vón, ein kanning av kvinnum, ið nýligan hava fingið staðfest undirlívskrabba".
Fyrilestrarnir verða í Veitsluhøllini á Landssjúkrahúsinum, Eirargarður 7.
Tilmelding er ikki neyðug.
Vælkomin.
Granskingarnevndin á Landssjúkrahúsinum


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
torsdag den 7. december 2006
Eg skilji ikki Sverra Midjord
Eg havi vinfólk, sum hava fingið morðhóttan úr Føroyum, eftir at tey hava staðið fram sum samkynd uttanlands. Tað er fyri tey, eg skrivi hesa áheitan á Sverra, sum eg kenni frá tíðini eg búði á Tvøroyri
Eina tíð hevur verið mett, at løgtingsmaðurin Sverre Midjord kanska fór at hava avgerandi atkvøðuna um uppskotið at broyta grein 266b í revsilógini, so »kynslig orientering« kemur við. Og í kvøld kom fram, at Sverre er avgerandi, um ja ella nei verður í meiriluta, tá Rættarnevndin skrivar álit í málinum. Tað er væl hugsandi, at meirilutatilmælið hjá Rættarnevndini kann fáa avgerandi ávirkan á teir tingmenn, sum ivast.
Eg skilji væl, at málið er trupult. Men eg skilji ikki, at ivi er fyri nakran javnaðarmann, hvat skal atkvøðast, tá avtornar! Heimssøgan prógvar, at samkynd fólk eru ein av bólkunum, sum hava brúk fyri verju. Í Føroyum vita vit øll, at í mong ár hava samkynd í stórum tali rýmt av landinum. Sverre veit líka væl sum eg, at mong onnur noyðast at krógva sína kynsligu orientering. Hetta er tekin um, at rúm er ikki fyri teimum í føroyska samfelagnum.
Ynskið um eisini at verja onnur enn samkynd, m.a. brekað í grein 266b er sympatiskt, og kann takast upp við donsku stjórnina. Men um tað verður knýtt uppí hetta málið nú og sett sum krav fyri at verja tey samkyndu, sum øll okkara grannalond longu verja, so sær Fólkatingið helst ynskið sum eina obstruktión og provokatión, og tað gagnar ikki teimum brekaðu. Umrøtt verður í Danmark at taka »aldur« við í grein 266b, tí man stúrir fyri, at nú tað gerast alt fleiri eldri fólk og m.a. við tosi um »eldrabyrðu«, fer aldursdiskriminatión kanska at gerast ein vaksandi trupulleiki. Tá kunnu tey brekaðu helst fáast við í góðari tíð eftir føroyskum ynski -- um vit ikki velja at standa uttanfyri, tá talan er um tey samkyndu.
Sverre, sum hevur boðað frá, at hann ikki stillar upp til næsta val, hevur ein gyltan møguleika at skriva seg inn í Føroya søgu áðrenn hann gevst í politikki. Tað kann hann gera við at gera sítt til, at Løgtingið samtykkir broytingina av grein 266b. Brúkar Sverre hinvegin ikki henda stóra møguleika, sum lyklastøðan er, so verður eftirmælið hjá javnaðarmanninum ikki gott, tað eri eg vísur í!
Vanløse 5. desember 2006. Flóvin Eidesgaard


text:
- Nevndin er eitt kollektiv, har man stendur saman um tær avgerðir, sum eru tiknar, eisini tá man er ímóti teimum. Men kann man ikki liva við teimum avgerðum, sum nevndin tekur, so má man leggja frá sær. Og tað er tað eg havi gjørt.
Tað sigur Gunnar í Liða, fyrrverandi nevndarformaður í TF Holding, sum í gjár valdi at boða nýggja nevndarformanninum, Arna Brattaberg, frá, at hann tekur seg úr nevndini í størsta fíggjarliga samtakinum í landinum.
Orsøkin til avgerðina sigur Gunnar í Liða er, at nýggja nevndin í TF Holding hevur gjørt av at broyta nevndarsamansetingina í dótturfeløgunum, har førleikakravið eftir hansara tykki er valt frá.
Hetta er í tráð við úrslitið av nevndarvalinum seinast, tá t.d. Jákup Egholm Hansen, fyrrverandi næstformaður í TF Holding, var vrakaður av aðalfundinum, hóast hann var uppstillaður av tilráðingarbólkinum.
Heldur ikki hetta fall í góða jørð hjá fyrrverandi formanninum.
- Vit hava roynt at seta nakrar “compliance-reglur” í gildi í samtakinum, við at lata ein tilráðingarbólk koma við tilmælum til, hvør skuldi sita í nevndini. Men valini, bæði í fjør og í ár, hava víst, at umboðsráðið tekur ikki undir við hesum ætlanum. Tað sæst millum annað aftur í, at fýra av teimum sum eru vald, vórðu ikki skotin upp av tilráðingarbólkinum. Tað er ein greið ábending um, at umboðsráðið tekur ikki undir við uppskotinum, og tað havi eg so tikið til mín, sigur Gunnar í Liða.
Men kundi tú ikki hildið fram at stríðast og varðveitt sessin í nevndini?
- Tað kundi eg kanska, men sum eg segði í áðni, so er nevndin eitt kollektiv, har man stendur saman um tær avgerðir sum vera tiknar. Eisini tær, sum man ikki tekur undir við. Og kanst tú ikki tað, so mást tú fara frá, og tað er tað sum eg havi valt, sigur hann
Gunnar í Liða er ikki hvør sum helst. Hann var stjóri í TF Holding í nógv ár, til hann í januar mánað 2011 segði seg frá. Tveir mánaðir seinni varð hann, sum tann fyrsti nakrantíð, og einasti higartil, ið var valdur í nevndina uttan at sita í Umboðsráðnum. Han var formaður í samtakinum frá 2011 til í mars í ár, tá formansvalið frá í fjør, eftir boðum frá Skráseting Føroya, mátti ganga umaftur.
Og nú aðalfundur var aftur, endaði hann í minniluta í nevndini. Við tí úrsliti, at hann hvørki gjørdist formaður ella næstformaður í nevndini.
Skilir tú, at hetta kann síggjast sum at tú bara ert fornermaður av at missa valdið í samtakinum?
- Eg veit, at tann vandin er til staðar, men hetta er ikki ein spurningur um mín persón - ella um persónar í heila tikið. Hetta er ein spurningur um, at samtakið skal hava bestu manning at stýra felagnum, og tað haldi eg ikki at man fær við teimum broytingum, sum nú eru stungnar út í kortið, sigur Gunnar í Liða.
Tað er serliga spurningurin um førleikarnar hjá nevndarlimunum, sum skilir partarnar. Hann er samdur við nevndini í samtakinum um, at meirilutin í nevndini í Eik Banka skal koma aðrastaðni frá enn frá TF Holding, men so endar semjan, skilst.
- Í fíggjarheiminum eru sera strong krøv til tey, sum sita í nevndum í slíkum samtøkum sum TF Holding, sum eisini eigur ein banka, men her tykist tað, sum fara vit hinvegin, og tað er ikki rætt, sigur Gunnar í Liða.
Sjálvt um hann ikki er nøgdur við avgerðina hjá nevndini, heldur hann kortini at felagið er í tryggum hondum.
- TF-samtakið hevur eina góða leiðslu, og tí eri eg vísur í, at felagið er í tryggum hondum, sigur hann.
Fyri kortum sat Gunnar í Liða sum nevndarformaður í TF Holding, í Tryggingarfelagnum Føroyar og í Grønlandsbankanum. Eisini var hann nevndarlimur í Eik Banka og nevndarformaður í Gist og Vist, sum nú eigur hotelbygningarnar, sum TF samtakið átti áður.
Fyri tað fekk hann fyri einum góðum ári síðan næstan 1,2 milliónir krónur í løn. Nú er bara nevndarsessirnir í Grønlandsbankanum og í Gist og Vist eftir. Lønin í Grønlandsbankanum er umleið 200.000 krónur um árið.


text:
- Okkurt árið havi eg verið uttanlands, tá tey hava vitjað, men eg havi verið og heilsað upp á tey og vinka tær flestu ferðirnar, sigur Jonna Olsen.
Tað var serliga spennandi fyrstu ferð Jonna sá tey kongaligu. Tað var í 1948, tá Fríðrikur kongur og Ingrid drotning vitjaðu. Pápi Jonnu tók hana og syskinnabarnið Lisbeth L. Petersen við oman á kaiina, og aftur um kvøldið, tá drotningin skuldi til døgurða í Klubbanum, fóru tey at hyggja.
- Lisbeth var so hugtikin av fína kjólanum hjá Ingrid drotning og segði at hon mátti fara yvir at nerta við drotningina. Men tað slapp hon ikki. Eg minnist eg segði við hana, at so kom politiið eftir henni, fortelur Jonna.
Upplivingin í 1948 setti seg somikið fast, at Jonna síðani hevur verið eitt slag av fjeppara, tá tað snýr seg um tey kongaligu. Hon fylgir væl við, og ikki bara tí, sum hendir í tí danska kongshúsinum.
- Eg sat nógvar tímar nú hendan dagin og fylgdi við, tá sent varð frá 90 ára degnum hjá bretsku drotningini, fortelur Jonna.


text:
Tilfar:
– Ymisk karton og pynti
– pappír
– Glimmurlím
– Lím
– Føroyskt satin band
– Blondutoy
– Seymimaskinu at seyma vimplarnar saman við
– Saks
– Blýant/penn
– o.a. – tað er bert hugflogið, sum setur markið
Tá tú hevur prøvað teg fram og funnið eina passaliga stødd, so er bert eftir at føra hann yvir á pappíri, tekna eftir skabelónini og klippa vimpilin út og hetta gert tú so ofta, alt eftir hvussu lang vimplarekkjan skal verða ella hvussu nógvar rekkjur tú skalt hava.
Les víðari eftir lýsingina
Tað er orduliga stuttligt at pynta vimplarnar við ymiskum so sum; glimmurlími, toyi, gimsteinum, satinbondum o.ø. tað gevur teimum bara eitt eyka + og fara teir heilt sikkurt at hava nógv fokus á sær.
Her er so tað endaliga úrslitið! Eg valdi at bæði gera eina romantiska vimplarekkju og eisini eina føroyska rekkju við pappíri við føroyskum bindimynstri/skjúrtatoyi og teim føroysku litunum.
Deil hesa grein


text:
Orð: Petur Jacob Sigvardsen
Viðmerking: Yrktur í 1990.
1. Í barmi mær býr einki gott,
har eigur syndin miklan mátt;
øll hugsan, orð og hvør mín gerð
– alt samalt syndadálkað er.
So sárt meg nívir syndatrá,
sum hvørja stund meg herjar á.
2. Ja, líti eg at sjálvum mær,
eg síggi bert eitt lasafar
og tekki onga leið at gá,
bert heljar lokur opnar stá,
tí misgerð mín og øll mín synd
mær lokað hava himnagrind.
2. Men líti eg av sjálvum mær
– ófatiligt at hugsa sær,
tá tekki eg ein frelsarmann,
– tann einasta, mær hjálpa kann;
hann borið hevur mína skuld,
í honum øll mín synd er huld.
3. Tað blóð, sum rann á krossartræ
hin dapra langafríggjadag,
tann droyri reinan gjørdi meg
og legði ljósan lívsins veg.
Tí, Jesus, ert tú øll mín troyst,
tú meg frá deyða hevur loyst.
4. Guds náði opinberað er
í Jesu miklu sáttargerð.
At henda náði frelsa man,
tað er tann trúgv, meg ugga kann.
Guds náðigáva her í verð
mær ævigt lív í Kristi ber.
5. Bønhoyr meg, kæri Harri Krist:
í himmiríki veit mær vist,
tá foldum frá eg fara skal,
tú leið meg í tín himnasal.
Gud gevi har eg syngja má
tær, Lambi Guds, halleluja!


text:
Lær teg at spæla fótbólt
Bókadeild Føroya Lærarafelags
47,00 kr
Spar 5,00 kr
- Síður: 45
- Útgávuár: 2001
- Upprunamál: enskt
- Innbinding: innbundin
- Rithøvundur: Gary Lineker
- Myndir: Crawford/Garret
- Týðari: Petur Páll Mikkelsen
Gary Lineker vil við hesi bókini vísa børnum og ungum, hvussu fótbóltsspælið er.
Við stuttum teksti og nógvum fotomyndum sæst stig fyri stig, hvussu tú eigur at læra teg alt tað grundleggjandi í heimsins best umtókta spæli: reglur, at sparka, skalla, verja málið og ymiskar liðskipanir.


text:
- Tíðindi, mentan og ítróttur
Brøðrasamkoman nýggja sangbók
Hvítusunnudag klokkan 15 verður nýggj sangbók løgd fram á almennum fundi, í sambandi við samfelagsstevnuna hjá brøðrasamkomununum í Klaksvík um vikuskiftið.
Hetta er avloysarin fyri Songbók Guds Fólks, sum varð givin út í 1976. Arbeitt hevur verið við nýggjari útgávu í meiri enn tíggju ár, og nú er arbeiðið liðugt.
Í bókini eru 1504 sálmar, sangir og kór. Nú eitur bókin Nýggja Sangbók, við undirheitinum Guds Fólks.
Sálmabókagrunnur
Tað er Sálmabókagrunnurin, sum hevur lagt arbeiðið til rættis og gevur bókina út. Í Sálmabókagrunninum eru Árni Jacobsen, Jógvan á Lakjuni, Jóannes Hansen, Meta av Fløtum, Niels Johannesen, Alexander Samuelsen og John í Skemmuni.
Effzett við Flóvini Tyril og Zachariasi Zachariassen gjørdu forarbeiði, og Øssur Berghamar hevur givið ráð. Anna Simonsen tók sær av tí grafiska arbeiðinum.
Seinnaparturin hvítusunnudag fer burturav at snúgva seg um nýggju sangbókina. Á framløguni verður greitt frá søguni hjá sanginum í samkomunum, um arbeiðið fram ímóti útgávuni og um innihaldið í bókini.
Eisini verður sungið úr bókini, sigur Sálmabókagrunnurin.
Sí eisini